text:
He nder Afrik ko ene ɓura ujjunnaaje ɗiɗi (2000) ɗemngal ene tawee heen. Hay ɗuum ne tawa en limaani heen ɗemɗe koɗe naatɗe he jookdu nduu he ujunanɗe ɗiɗi jawtude ɗee, ko wayno ɗemɗe tuubakooɓe (farayse, engele, purtugees, españool e Afrikaans), Arabeere, walla ɗemɗe maleyo-polonisiyankeeje ko wayno Malgaas, Bushpuri walla Urdu.
Eɗen nganndi noon wonaa ɗemɗe Afriknaaje ɗee fof ngoni jaajɗe walla ɗe yimɓe heewɓe kaalata. Won heen boom ko haalata ɗum en ɓuraani ujunere (1000) neɗɗo, kadi tawa ko he diiwaan gooto he nder leydi ngootiri tan joom mum en tawatee. Won e ɗemɗe Afriknaaje noon ko jaajɗe kadi cariiɗe he nder leyɗeele keewɗe ceertuɗe. Pulaar/Fulfulde ko e ɗeen jeyaa.To bannge yaajde e saraade he nder leyɗeele keewɗe, jeddi ngalaa, ko kamngal ardii, sabu ene hawraa e wonnde e ngal haalee he nder leyɗeele 21, tuggude Geej Atlantik haa memoyi Maayo Woɗeewo, kono mbele ko noon kadi ngal way heewde haalooɓe? Mbele e ngal limee e nder ɗemɗe sappo Afriknaaje ɓurɗe waawde haaleede? Ko adii nde ngoɗoyten, ene moti ciftinen wonnde kaalaten ko ɗemɗe ɓurɗe waawde haaleede wonaa leñol ɓurngol heewde. Nde tawnoo eɗen nganndi wona kaaloowo ɗemngal kala jeyaa e askitintooɓe he leñol maggal.
Lelnude doggol ɗemɗe Afriknaaje ɓurɗe waawde haaleede tawa ko he mbaydi dewondiral (yeru wiyde ko ngal woni goo, ngala woni ɗiɗi, ekn.,) wona ko newii walla nii mbiyen wonaa ko aaɓnotoo. Sabu hay limannde wootere woodani tawa ko sellunde tuugnoraade e anndude no foti yimɓe kaalata ɗemngal maaniwal. Limanɗe keewɗe kuwtorteeɗe he ɗiin wiɗtooji fawii tan ko he eyɓinanɗe ceertuɗe he mbaydi. Ko ɗuum waɗi limooje ɗee ene luurondira, ndeya ara ɓura woɗnde ndee heewde walla wona tan nii feccere limannde adannde nde. Hayso limanɗe mum en e jaati waawa anndee ne, ɗemɗe ɓurɗe waawde haaleede Afrik ene nganndaa tuugnaade he hol e nokkuuji ɗo ɗe kaaletee e keewal yimɓe ɗiin nokkuuji. Ngol ɗoo doggol ɗemɗe sappo e tati ene huwtoree, hayso limanɗe ɗee pawii ko he eyɓinanɗe ceertuɗe, heen sahaaji boom luurondirɗe.
Hono no mbiyno ɗen nii, Pulaar/Fulfulde woni ɗemngal ɓurngal yaajde e saraade he nder ɗemɗe Afrik ɗee kala, kono ko Swahili hawraa woni ɓurngal heewde haalooɓe.
Swahili walla Kiswahili, ko ɗemngal bantu kono jillungal Arabeere, kaaleteengal e nder leyɗeele sappo he nder Afrik, tuggude hakkundeere jookdu nduu haa memoyi Fuɗnaange-worgo, ummoraade fuɗnaange RDC ( Republique Democratique du Congo- Zaire) fayde Mosambik, rewiɗoon fayde leyɗeele grand lacs (Ruwanda, Burundi, Uganda,Tansani.) haa yettoyii Keña e Somali. He nder Tansani ko kamngal woni ɗemngal gollorngal laamu e janngirngal duɗe les-lese. To Keña ne ko kamngal woni gollorngal laamu e nehirngal caggal ɗemngal Engele; to Congo (Zaire) e ngal jeyaa he ɗemɗe nay ɗe laamu ngu huwtortoo he golle mum, ko hono noon ne to Uganndaa ko kamngal woni gollorngal laamu caggal Engele. Ene eyɓinee wonnde fotde 100 haa 150 miliyoŋ neɗɗo ene kaala ngal. Gaa-gaa jaajgol maggal to bannge koɗki, eɗen teskoo sabu maggal won’de ɗemngal lawakeewal he leyɗeele keewɗe kadi janngirteengal waɗii ngal ɗemngal guurngal balliforngal. Ko kamngal woni ɗemngal Afriknaawal ɓurngal heewde ballifanɗe.
Nde sembe laamu Eccopi iwi he juuɗe Aksuum fay Amhara he teemedannde 10 haa yetti teemedannde 12, ɗemngal Amharik fuɗɗii ƴellitaade. Hannde ko kamngal woni ɗemngal lawakeewal (langue officiel) leydi Eccopi gila nde ɗemngal maɓɓe ganniyeewal ngal , Geezmaayi. Amharik limetee ko e ɗemɗe Semit en ko wayno Arabeere e Hibru, caltuɗi he yummayeewal ɗemngal Afroasiatik. Ko kamngal woni ɗemngal Amhara en, ɓe ene eyɓine fotde 28 miliyoŋ neɗɗo kono kadi ko ngal ɗemngal ari-ndendi (lingua franca) wonan’de kala Eccopinaaɓe hoɗɓe he nder saareeji e gure tappamaaje ɓe. E ngal haale kadi he leyɗeele takkiiɗe Eccopi ɗe ko wayno Erythre, Sudan, Somali e Jibuti (Djibouti).Amharik ene jogii alkule mum keeriiɗe kadi ɓooyɗe huwtoreede.
Hawsankooɓe ko leñol ɓurngol yaajde he nder leydi Nigeria e Niger. He nder Niseriyaa (Nigeria) 25% ko hawsankooɓe ɗuum ene rokka en limannde 65 Miliyoŋ neɗɗo gaskitintooɗo he maggal ko jiida e leñɗi goɗɗi ko wayno Fulɓe haalooɓe ngal. He Nijeer (Niger), 54 % yimɓe leydi ndi, fotde 10,486000 ko hawsankooɓe. Hawsankooɓe ene tawee he nder ɗeeɗoo leyɗeele haysinno heewaani, Benin, Cameroun, Ghana e Sudan. Hawsankoore ko ɗemngal ɓooyngal winndeede gila nde fulɓe koni laamu leyɗeele Hawsa e teemedannde sappo e jeenay ɓe kuwtoriima alkule arab (ajami) ngam winndude he fulfulde e hawsankoore. Caggal nde laamu koloñaal naati kadi hawsankooɓe kuwtoriima alkule latin ngam winndude he ɗemngal mum en. Gila ko adii jeytaare (independance) taw e ɓe njogii jaayndeeji binndeteeɗi he ɗemngal maɓɓe kadi e ɓe mballifoo e ɓe pira gannde kala he ɗemngal maɓɓe.
Yoruba ko gootal e ɗemɗe tati ɓurɗe waawde haaleede he nder Nigeria. E ngal haalee kadi he nder won e diiwaanuuji Benin e Togo. Ene hoddiree fotde 30 Miliyoŋ aadee ene haala ngal. Hono no Hawsankoore ni, Yoruba ne ko ɗemngal binndangal gila ko adii jeytaare.
Hayso en mbiyno ɗemngal lawakeewal Eccopi ko Amharik ne, leñol ɓurngol heewde he nder leydi ndi ko Oromo en, kadi eɓe tawee to Somali, Keña e Jibuti (Djibouti). Ene hoddiree wonnde fotde 25 Miliyoŋ (25,000,000) aadee ene kala ɗemngal ngal.
Hayso ɗemɗe ɗe jaŋtotoɗen ɗee fof ko momtikeeriije (langues transfrontalier) ne, Iboo kanum wonaa caringal, kono ko ngal gootal e nder ɗemɗe Afriknaaje ɓurɗe heewde haalooɓe. Iboo en tawatee tan ko he leydi Nigeria, kono eɓe njeyaa e ɗemɗe tati ɓurɗe mawnude caggal Hawsa e Yoruba. Ene hoddiree hakke 24 Miliyoŋ neɗɗo ene kaala ngal.
Lingala ko gootal e ɗemɗe lawakeeje he nder Konngooji ɗiɗi ɗii kala (Congo Kinshasa e Brazaville). E ngal tawee kadi, hayso heewaani, he nder Angola e Centre Afrik. Hayso ngal saraaki no yoga e ɗemɗe ɗe kaalɗen dow ɗee ni, sabu maggal yaajde e heewde haalooɓe he nder RDC (Congo Braza), waɗi ene hoddiree wonnde fotde 25 Miliyoŋ neɗɗo ene kaala ngal. Lingala ko ɗemngal pinal haa ɓuri teeŋtude to bannge naalankaagal. Ko kamngal yimooɓe Konngonaaɓe (Zaire) kuwtortonoo he njimri mum en.
Pulaar/Fulfulde en kaali, mbiyɗen ko kanum woni ɗemngal Afrik ɓurngal yaajde e saraade to bannge koɗki. Kono e mbeñdi ɗemngal bayngal hono no Swahili ni, Pulaar alaa hay he leydi ngootiri ɗo ngal woni ɗemngal lawakeewal (langue officiel) hayso ko ngal ɗemngal ngenndiyeewal (langue national) he nder leyɗeele keewɗe. Ko noon ne kadi, alaa hay wootere he saareeji laamorɗi he nder Afrik ɗo pulaar woni ɗemngal ari-ndenndi (lingua Franca) hayso tawii ko ngal ari-ndenndi he nder diwaanuuji keewɗi e nder leyɗeele Afrik keewɗe. Ko he leydi Guinee Conakry tan annda ko aldaa e jeddi wonnde ko fulɓe ngoni leñol ɓurngol heewde, kono nde tawnoo ko Susu en ɓuri heewde he nder Konaakiri (Conakry), 42%, ko ngaal woni ari-ndenndi.
Yimɓe heewɓe teskortoo fulɓe tan ko leñol aynaaɓe egga-hoɗa en (Pasteur nomade/nomad pastoralist), nde tawnoo ko ɗuum woni ganni maɓɓe kadi ko kamɓe keerorii ɗum he nder Afrik bannge hiirnaange, kono ɗuum ko juumre. Hayso pinal egga-hoɗa e pinal dowrinkaagal ene battine he nder pinal fulɓe ne, ittataa kadi fulɓe ko leñol ɓooyngol jogaade pinal saarankeewal, sabu maɓɓe ɓooyde jogaade laamuuji mawɗi e pinal fitram-gollaagu. Pulaar ko ɗemngal saarankeewal, ɗemngal fitiram-gollaagu kadi ɗemngal jaŋde e binndol. Fulɓe cosiino laamuuji keewɗi doolnuɗi ko wayno: Laamu Takruur, Laamu Deeniyankeeɓe, Almaamiya mo Fuuta Tooro, Almaamiya mo Ɓunndu, Almaamiya mo Fuuta-Jalon, Diina-Maasina, Laamu Sokoto (Sokoto Empire), Empire Toucouleur Muslimane (laamu Sayku Umarr Taal), Niooro du Rip (Laamu Hamma Ba mo Diakhou/ Maba Diakhou) e Laamu Fuladu (Muusa Moolo). Ndeke en njiyii pulaar ɓooyiino won’de ɗemngal lawakeewal, njulaagu e fitiram-gollaagu. Sabu fulɓe naatde he Islaam gila he teemedanɗe garwanɗe mum waɗi kadi ɓe ɓooyi janngude e huwtoraade binndol. Ɓe kuwtoriima alkule arab (ajami) ngam winndude he ɗemngal maɓɓe ko ene yaha jooni e duuɓi teemedde tati. Caggal jeytaare, nde laamuuji Afrik pelliti huwtoraade alkule latin ngam winndude ɗemɗe ngenndiije Afrik ɗemngal ene jeyaa e ɗemɗe Afrik ɓurngal winndeede e janngeede.
Manndinka (Bambara, Jula, Malinke, Soose) ko gootal e ɗemɗe ngenndiyankeeje Mali, kadi ko kamngal woni ari-ndenndi he yoga e saareeji maɓɓe ko wayno laamorngo ngoo, Bamako walla Segu. Calte maggal, Julaare, ene yaaji he nder leydi Cote d’Ivoire e Burkina Faso. He nder Guinee kadi Malinkoore ene jeyaa ɗemɗe tati ɓurɗe yaajde. Ko wonaa ɗee ɗoo leyɗeele, calte Manndinka ene kaalee he nder Senegal, Gambie, Mauritanie, e Algerie. Ene hoddiree wonnde fotde miliyoŋaaji sappo haa sappo e joy aadee ene kaalangal. Manndinkoore ko ɗemngal lawakeewal ɓooyngal gila he laamu Mali (Empire du Mali), kadi ko ngal ɗemngal pinal, ñeeñaagu, ngawlaagu e naalankaagal.
Kirunndi ko gootal he ɗemɗe bantu. Fotde 97% he yimɓe Burunndi ene kaala ngal. Ko kamngal woni ɗemngal lawakeewal Burundi, kadi e ngal haalee e leyɗeele takkiiɗe ɗoon ɗee ko wayno Ruwanndaa, Tanzanie, RDC, e Ugannda.
Kinyarwanndaa ko ɗemngal bantu, kamngal e Kirundi koɗe ceekodaaɗe. Kamɗe ɗiɗi kala ɗe njeyaa ko he yummawal Rwanda-Rundi walla Ruanda-Urundi. Ko kamngal woni ɗemngal lawakeewal Ruwannda. Denndaangal yimɓe leydi ndii, fotde 11 Miliyoŋ ene kaala ngal.
Wolof walla Jolfe, hono no Pulaar noddirtangal, ko ceekodaangal e Pulaar e Seereraare, hono no ɗemɗiyankeeɓe ɓee mbiyata, hayso ɗemɗe ɗee nanondirtaa. Ko ngal gootal e ɗemɗe Senegambie caltungal he neeniwal Niger-Congo. Wolof tawatee tan ko he Senegal, Gambie, e Muritani. He leyɗe ɗiɗi gadiiɗe ɗee ko kamngal woni ari-ndendi. Hayso tawii to bannge kuule Senegaal, wolof ko gootal tan e ɗemɗe ngenndiije, hono no Joola, Manding, Pulaar, Sereere, e Soninke nii ne, e jaati wonaa noon golliraa. Ko kamngal woni ɗemngal media (Radio e Tele) gila ndee fof ngoni he juuɗe laamu nguu tan. So ɓennii farayse ko kamngal laamɓe ɓee kuwtortoo ngam haaldude e ɓiyɓe leydi ndi. Sabu saareeji mawɗi ɗii, Dakaar, Ndar, Jurbel, Luga e Kawlak fof wonnoode gure maɓɓe ganni, addanii ɗemngal maɓɓe ngal won’de ari ndenndi he nder leydi hee kala. Keewal haalooɓe Wolof ene eyɓinee fotde 11 miliyoŋ aadee. Hono no ɗemɗe ɗe keeweendi e joom mum en ko juulɓe ɗee fof nii, Wolof en ne kuwtorinooma alkule ajami ngam winndude he ɗemngal mum en. Ɗiin binndi ene nganndiranoo Wolofal, kadi caggal jeytaare ɓe kuwtoriima alkule latin ngam winndude he ɗemngal maɓɓe. Haysinno ballifanɗe e ɗemngal jolfe wayaani hono no Pulaar nii heewde, annduɓe maɓɓe dowrowɓe, ko wayno Seek Anta Joop, Sakiir Caam en mballifiima e maggal gannde toowɗe.
Sooninkoore hayso heewaani haalooɓe ne, ko ɗemngal jaajngal kadi caringal he nder Fuɗnaange Afrik. Soninke ko calte ɗemngal Manndinka ene no ɗemɗiyankeeɓe ɓee mbiyata, ngal wilti ko he yummayeewal Niger-Conco. Ko Soninkeeɓe njoginoo semmbe laamu Ghanna fotde ko juuti haa nde Fulɓe ɓee keɓti ɗum wonti laamu Tekruur walla Takruur. Soninkeeɓe e Fulɓe koɗdi he nokkuuji keewɗi kadi njiidi enɗam. Haa ɓuri teeŋtude noon he nder Fuuta Tooro e Gidimakha. Soninkoore ene jogitiraa ɗemngal ngenndiyeewal (langue national) he nder Mali, Muritani, e Sengaal. Kono e ngal haale kadi to Gammbi, la Guinee, Cote d’Ivoire, Guinee Bissau e Ghana. Haalaɓo Soninkoore ene eyɓinee hedde 2,100,000 aadee.
Hol no foti yimɓe kaalata ɗemngal Pulaar/Fulfulde he nder Aduna he?
Hono no jiyruɗen nii, wonno fayndaare men he ndee winndannde ko anndude ɗemɗe Afrik ɓurɗe yaajde to bannge koɗki mum en e heewde haalooɓe. En kaaliino gila e fuɗɗoode wonnde rokkude limoode laaɓnde hol no foti yimɓe kaalata ɗemngal maaniwal wonaa ko aaɓnoto sabu ngoon humpito jogaaka. Ko eyɓinanɗe (estmation) tan tuugnaade e hol leyɗeele ɗemngal ngal haalatee, hol no foti yimɓe koɗi he ndiin walla ɗeen leyɗeele, he nder mum en holno foti e nder teemedere fof (%) kaalata ɗemngal ngal? Yeru, wiyooɓe hakke miliyoŋaaji sappo ene kaala ɗemngal wolf ɓee tuugnoto ko e wiyde hayso jolfuɓe ko 35% he nder Senegaal ne, he nder teemedere Senegaalnaajo fof heen cappanɗe njeetato (80%) ene kaala wolof. Ɗuum ene waawi won’de goonga, kono soɓe ngartii e ko wayno ɗemngal pulaar ɓe eyɓinta tan ko wonnde e nder teemedere Senegaalnaajo fof heen noogas e jeenayo (29%) ko Fulɓe. Kono mbele ko fulɓe tan kaalata Pulaar he nder Senegaal walla leyɗeele keddiiɗe ɗe ɓe koɗi ɗee? He nder Fuuta Tooro (Senegaal e Muritani) eɗen nganndi wonaa Fulɓe tan koɗi heen. Eɓe koɗdi e Soninkeeɓe e Jolfuɓe, kono ɓeen fof ene kaala Pulaar. Ko hono noon kala leydi ɗo Fulɓe koɗi, eɓe njogii diiwaanuuji ɗi ɓe ɓuri heewde kono e ɓe koɗdi heen e leñɗi goɗɗi tawa ko ɓeen kaalat ɗemngal maɓɓe. Ko ɗuum waɗi ɗii ɗoo leñɗi ɗi payɗen limde, keeweendi e mum en ene kaala Pulaar/Fulfulde, woni Soninkeeɓe, Seɓɓe-Jolfuɓe (Seedo-Seedo en), Bassari en, Dogon en, Gurmaaɓe, Gisgaaɓe e Tuppiri en.
Limoode nde tawaten e binndi ene wona tuggude e 25 haa 100 miliyoŋ neɗɗo ene haala Pulaar/Fulfulde. Eɗen nganndi ɗuum noon ene weeyondiri. Kono hayso ko ɗo hakkunde ɗoo tan pawi ɗen ma en ndañ limannde 50 Miliyoŋ aadee haalooɓe Pulaar/fulfulde he nder winndere he. Ɗuum firti, so ɓennii Swahili e Hawsa ko Pulaar/Fulfulde woni ɗemngal ɓurngal waawde haaleede e nder ɗemɗe Afrik.
Like this:
Like Loading...
Related


c: text/html

text:
Ñalnde 26, Seeɗto (Avril) 2020, Fuuta Tooro waasi gooto e ɓiyɓe mum korsinnooɗo ngenndi mum, ɓaleeɓe Muritaninaaɓe ne kay mbaasii harbiyanke ndimaagu, baɗɗo cagataagal mum fof he haɓaneede potal e ndimaagu he leydi mum, kono ɗemngal Pulaar e Pulaaryankooɓe aduna kala njahraama yimiyanke mum en ŋana binnduɗo hakke 200 yimre pulaar tawa yoga heen ene fiilaa e leppi ɗi o waɗatnoo ngam hirjinnde e finndin’de.
Jokku taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar. O jannginii, o heblii jannginooɓe kadi o wallifiima defte keewɗe he ɗemngal Pulaar. Kono ɗeen defte noon haajooni leñol ngol daraaki he no ɗe muuldaa. Ɗuum ko ñamaande teddunde, nde yontii leñol ngol ene ƴeewa no rootorii ɗum.
Jokku taro
Like this:
Like Loading...
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
jokku taro
Like this:
Like Loading...
Mbele Fulɓe meeɗii huwtoraade binndol gila nde ɓe koɗi Misra, so tabitii kay wonnde ko toon ɓe ngadii jeyeede, hono no woon e daartiyankooɓe njogitorii ɗum ni? Ɗuum jaabowol mum suwaa yiyteede tawo he ko tabiti, hayso alaa ko haɗata ɗuum waawde aaɓnaade. Kono ko laaɓi kam, fawaade he batteeji tabitɗi, ko wonnde ko Pulaar fuɗɗii winndeede fayde jooni ɓurii duuɓi teemedde ɗiɗi.
jokku taro
Like this:
Like Loading...
Gila nde dillere guurtingol ɗemngal Pulaar/Fulfulde e winndude kam e ƴellitde kala fannu ganndal he nder maggal, fuɗɗii e kitaale jawtuɗe ɗee, subaka kala mo Allah addi aɗa yiya walla nanaa deftere walla wallifo heso yaltungo he ɗemngal Pular. Saggitorde Fransi/Pular: Konguɗi e Sagaraaji Hiisa e Tasakuyee (Lexique francais/Pular des mathématiques et des sciences de la vie) ko deftere nde Galle muulngo l’Harmattan yaltini gila 2018, nde lemminooɓe defte pulaar ɓeyditortoo he defterɗi mum en, teeŋti noon e ɓeen yiɗɓe gannde Hiisiwe ( mathématiques).
jokku taro
Like this:
Like Loading...
He duuɓi jawtuɗi ɗii pelle nodditortooɗe Jihaadyankeeje (Al-Qa’ida e Da’is) mbonni ko heewi e ndonateeri pinal aade to bannge Fuɗnaange-Ɓadiiɗo e Worgo Afrik. Ɓe kelii jumaaji keewɗi, ɓe pusi janaale waliyaaɓe, eglisaaji e defterɗi e jaatiiji (monuments) daartolyankeeji; ɓe nduppi defte e ballifanɗe (manuscrits) keewɗe joginooɗe faayida mawɗo he daartol pinal aade, walla ɓe ngujja ɗum en sabu maɓɓe anndude ko njaru majje en ɓuri tiiɗde hay muudo kaŋŋe.
Jokku taro
Like this:
Like Loading...

robotstxt: allowed

filter: keep


text:
E nder aduna he, kala balɗe sappo e nay (14) ɗemngal ene maaya. “Ɗo e hitaande 2100,” wittiyankeeɓe ɓe mbiy “feccere e ɗemɗe 7000 kaalateeɗe e aduna he ene mbaawi majjude te ko ɓuri heewde e majje mbinndaaka kadi eggaaka e leppi.” Ɗuum firti so ɗeen ɗemɗe maayi ma ɗe nawar laakara ngaluuji ganndal keewɗi, ko yowtii e daartol, pinal, e gannde taariindi maɓɓe.
Ko ɗemngal saaktata pinal rewrude e yimɓe haalooɓe ngal e ko ngal newnani joom mum en waawde wiyde. Konnguɗi cifotooɗi won e geɗe pinalyankeeje keeriiɗe walla yiyannde ene mbaawi waasde firaade e ɗemngal goɗngal haa laaɓta. Ko heewi e ɗemɗe gonɗe e kallulaha ɗe, ko ɗemɗe jogiiɗe
pine galɗuɗe ɗe joom mum en dontiniratno kala yonta rewrude e tinndi, daari, e jimɗi kono meeɗa winndeede. So ɗemngal ngal maayi alaa e sago yahdat e ngaal pinal no wonruno.
Yoga e men maa mbiy hol ko maayde ɗeen pine waawi ustande aduna o, pina goɗɗe ɓurɗe ƴellitaade e ŋellitaade ma keddo, kono wittiyankeeɓe ɓe mbiy hoto en kenyo. Ko ɓuri heewde e ko neɗɗo anndi e nature soomii ko e ɗeen ɗemɗe ɗe cowaa winndeede. Yimɓe hoɗɓe e nokku fotde duuɓi ununnaaje limtinɗe ɓuri laaɓeede taarindi mum en, gila e leydi mum haa puɗi e lekɗe mum haa e barooɗe mum. Sabu duuɓi ujjunaaje limtinɗe go heen ɓe paggatoo nguura maɓɓe ndeke ko kamɓe ɓurata faamde no ndiin taariindi reenirte. Yoga e ɗeen gannde sciencesuwaa wittude walla eggude ɗum tawo. Ndke wittude ɗeen ɗemɗe ko huunde waawnde naftude e paamgol taariindi e deengol ɗum. Kadi wittiyankeeɓe ɓe ene kawri bittugol ɗemɗe keewɗe ene ɓeydana en waawde faamde holno neɗɗo haaldata e holno o mooftirta ganndal. Kala nde ɗemngal maayi waykono huunde e natal momtaade ni, so ɗum waɗi ene usta ganndal men e hol ko ngaandi neɗɗo waawi gollaade.
Hol ko addanta Ɗemɗe Maayde?
E nder daartol aadee, seeraani e ɗemɗe lenyɗi doolnuɗi walla joom en pine toowɗe ɓe ene ɓeydoo yaajde e saraade, ɗemɗe ɗe joom mum en ko doofolɓe ɗe ene maaya. Heewi addude ɗum ko ɗemngal lawakeewal waɗteede waawnere e dow yimɓe (langue officielle). Ko ɗuum sabi leydi Kamruun ngootiri ɓuri duunde Orop no fotirno heewde ɗemɗe. Nde tawnoo Orop ene aadorii waɗde laamuuji doolnuɗi. E tuma nde ɗemɗe mawɗe ɗee carotoo e ne ɓeydoo yaajde sukaaɓe ɓe jibnaaɓe mum en kaalata ɗemɗe tokoose ɓe, ko ɓuri heewde, mawnata ko e janngude ɗemngal kooningal ngal. Ɓeen sukaaɓe walla sukaaɓe mum en so ngari ene mbaawi nattude haalde ɗemngal taanum en so ɗum rewii woppani wonata battande ɗemngal tokasal ngal tan ko maayde. Eɗen nganndi ko ɗuum addani ɗemɗe keewɗe Rewo Afrik maayde Arabeere lomtii. Ko hono noon ne kadi leyɗeele Worgoori Amerik ɗemngal Espanyool momtii ko ɓuri heewde e ɗemɗe tawnoo toon walla Engele e nder Dowlaaji Dennduɗi Amerik, Kanada, haa Ostaraali.
Ene jeyaa sababuuji maygol ɗemɗe tokoose kadi, jaayiyaaji keewɗi ceertuɗi ko wayno leydi dillude walla nyawuuji daaɓooji, ekn… Mbiɗen ɗuum ko huunde ɓooynde waɗde e nder daartol, kono annduɓe ɓe ene kawri wonnde maaygol ɗemɗe ene ɓeydi heewde e nder duuɓi cakkitiiɗi ɗi. E witto ɗemɗiyankeeɓe waɗanoogo hitaande 1999 feenyi heen wonnde ene waɗi ɗemɗe 51 e nder aduna he tawa gootal heen fof ko neɗɗo gooto heddii e nanooɓe ngal, 28 e nder ɗeen ɗemɗe ngoni ko e nder Australia (ostaraali). Ene waɗi 500 ɗemngal ɗe joom mum en ngonaani hay 100 neɗɗo; 1500 ɗe gootal fof joomum en timmaani 1000; hakke 3000 ɗemngal tawa gootal heen fof haalooɓe ɗum ngonaani 10,000.
Hayso tawii alaa ko waawi waɗeede ngam haɗde ɗemngal maayde caggal nde ɓiyɓe lenyol maggal pelliti yeebaade ngal ne, UNESCO, pelle ɗemɗiyankeeje, walla pelle ɗe ngonaa laamuje (PƊNGL) keewɗe nana kenyoo ngam winndude ɗemɗe gonɗe e kallulaha ɗe, e eggude ɗe e leppi ngam mooftande ɗum wittiyankeeɓe e yontaaji garooji. Eɗen ciftora wonnda ɗemngal Ejipta ɓooyma ko maaynongal fotde duuɓi keewɗi hay binndi maggal taw natti waawde janngeede. Ko e hitaande 1822 Farayse-naajo gooto en wiyee Jean Francois Champollion hunycanaa binndi tawanooɗe e hayre wootere innraande “Rosetta stone”. Waawde janngude ɗiin binndi e ɗemngal ngal waɗtude faameede, ubbitii ngalu mawngu e daartol aade.
Like this:
Like Loading...
Related


text:
Ñalawma Deftere Pulaar: Pr. Abubakri M. Lam Yeenaama Kuɗol Kaŋŋe!
Ñalawma Deftere Pulaar ko Joljole ɗe Lewlewal Group Communication yuɓɓinta ngam ruttude teddungal fayde he wiɗtiyankooɓe e winndiyankooɓe Pulaar. Ko hikka woni laawol ɗiɗiɓol ko ɓe njuɓɓini oon ɗoon ñalawma. Waɗaa ko ñalnde 21/12/2019 to wuro ene wiyee Siñcu Daŋɗe he nder Falnde Podoor,
diiwal St.Louis Senegaal. Ñalawma oo teddiniraa ɗum ko ganndo Afriknaajo ŋana; pullo paarnortooɗo Pulaar, yiɗi ɗum kadi gollanii ɗum ko ɓooyde majjinta,oon woni porofesoor Abubakri Muusa Lam.
Aboubacry Moussa Lam, so en mbinndirii no woowra ni, jibinaa ko 1953 he wuro ene wiyee Siñcu Daŋɗe diiwal Halayɓe, leydi Fuuta Tooro. Daartiyanke panniiɗo he Kemityeewal (Egyptologie), Abubakri ko almuudo Seek Anta Joop mo o jooɗtii he jappeere mum kadi o jokki darnde mum ngam haɓanaade ubbitde daartol Afrik ɓooyma e jokkondirde Afrik hannde e hanki mum paarnorɗo.
Porofesoor Abubakri Muusa Lam, ko winndiyanke belɗo kuɗol; o wallifiima defte keewɗe he ɗemngal Farayse ɗi omo hollira heen dalillaaji laaɓtude wonnde pinal Misra (Egypt) ɓooyma ko pinal ɓaleeɓe kadi ngaal pinal batteeji mum ene tawee haa jooni he nder ɓaleeri Afrik kala. He deftere makko De l’origine égyptienne des Peuls, omo hollira heen wonnde Fulɓe ummii ko Misra kadi e lawbi mum en fergo haa njettii daande maayo Senegaal kadi kaylitii payti fuɗnaange.
Yoga e binndanɗe makko ene njowtii he ferngooji ɓooyɗi ummoraade daande maayo Niil fayde he nder-ndereeri Afrik haa teeŋti e Worgo Sahara. He ɗeen binndanɗe omo huwtoroo karallaagal ɗemɗiyankaagal ngam hollirde jiydigal hakkunde ɗemɗe Firawna en ɓooyma e ɗemɗe ɓaleeri Afrik, teeŋtinoon he ɗemɗe Senegambia, ko wayno Pulaar, Seereer e Wolof.
Abubakri, ko jiɗɗo Pulaar kadi kiranoowo ɗum mo hono mum weeɓaani e nder annduɓe Fulɓe Senegaal. O wallifiima defte keewɗe e ɗemngal Pulaar ko wayno: Paalel Njuumri; Sawru Ganndal; Fulɓe Gila Héli-e -Yooyo haa Fuuta Tooro. Yanti heen kadi binndanɗe makko ene keewi he jaaynde Lasli\Njelbeen.
He nder oon ñalawma, o rokkaama njeenaari “Kuɗol Kaŋŋe” (Plume d’Or) sabu ballal makko he ƴellitaare pinal aadee rewrude he ubbitde gannde nafooje ɗe ene seedtina he binndanɗe makko keewɗe e defte makko bejaaɗe ɗoon he ndeen ɗoon ñalnde. Ngaal teddungal waɗaa ko he tawtoreede banndiraaɓe makko enɗam, gollidiiɓe makko, e denndaangal jooɗaniiɓe laamu Senegaal he diiwal he kala. Kono kadi e tawtoreede ngenndiyankooɓe Fulɓe heewɓe e jaayndiyankooɓe ɗemngal Pulaar.
Defte Porofesoor Abubakri Muusa Lam wallifii he ɗemngal Farayse
- Les chemins du Nil: les relations entre l’Egypte ancienne et l’Afrique
- De l’origine égyptienne des Peuls.
- La fièvre de la terre.
- Le Sahara ou la vallée du Nil?: aperçu sur la problématique du berceau de l’unité culturelle de l’Afrique Noire.
- L’affaire des momies royales: la vérité sur la reine Ahmès-Nefertari.
- Le triomphe de Maât.
- L’unité culturelle égypto-africaine à travers les formes et les fonctions de l’appui-tête.


text:
Ñalnde 19 mbooy 2019, Jaaynde Fooyre Ɓamtaare jokkondirii e gooto e naalaŋkooɓe Fuuta biyeteeɗo Aliiw Demmba Njuuk, to Wiinnde Ɓokki Jaawɓe e nder diiwaan Gorgol. Oon sahaa Aliiw ena ena awa.
Fooyre Ɓamtaare (FB): Aliiw Demmba Njuuk, caggal calminaali Fooyre Ɓamtaare feewde maa, haade Geno rokkii fartaŋŋe yiyde ma e jooɗodaade e maa, ko a naalaŋke mo yonta ɓennuɗo ɗoo ko ɓooyaani, anndi, humpitii geɗe mum kono mo yontaaji hannde ɗii ŋakki e mum ganndal, holi aan ?
Aliiw Demmba Njuuk: Mbiyetee-mi ko Aliiw Demmba. Njuuk ko yettoode amen. Njibinaa mi ko ñalnde 31 lewru bowte (décembre) hitaande 1951 to Waande. Neene am wiyetee ko Jeynaba Iisa lollirɗo Juulde Muusaa Njuuk. Baaba am ko Demmba Faatimata Muusaa Ummu Abdul. Ko mi punaaɗo. Funeere am wiyetee ko Alasan Demmba Njuuk, o saŋkii ko to leydi Kodduwaar e hitaande 1995.
Nulaaɗo Fooyre Ɓamtaare: Hade men artude e ko nganndiraa-ɗaa koo, so naalaŋkaagal, hol to wuro Waande heedti e nder Fuuta?
Aliiw Demmba Njuuk : Waande woni ko e nder diiwaan Laaw to bannge Senegaal, bannge hirnaange rewo Aram Sahre wuro Gellaay Aali, worgo Keneme walla Ari-funnda, rewo Dumga Cile e Dumga jaawanɓe.
Nulaaɗo Fooyre Ɓamtaare : hol no naalaŋkaagal ardi e maa walla hol no ƴettir-ɗaa naalaŋkaagal ?
Aliiw Demmba Njuuk : Naalaŋkaagal am jibinaa ko hakkunde laana e awƴal e dow powle Caanngol Geloonga, suukara caalli.
Nulaaɗo Fooyre Ɓamtaare: Laaɓtinan banndiraaɓe janngooɓe Fooyre Ɓamtaare alhaali maggol !
Aliiw Demmba Njuuk : Geloonga ko caanngol keewngol liɗɗi, lollungol saɗne e nder cubalooji. Kala cubballo jeyaaɗo, tuggude e diiwaan Laaw, Mboon, Suska, Soowa, Edi haa addan maa e diiwaan Ceelaaw, ena anndi ngol etee so ngol innaama, so mawɗo, so suka, maa wood ko ɓernde mum miijii walla yiila hoore, fawta heen eskey aduna. Geloonga yaltinii subalɓe mawɓe annduɓe ndiyam, naalaŋkooɓe dowluɓe, mbirooji udduɗi lammbaaji e yontaaɓe nantuɓe inɗe mumen. Geloonga jibinii giɗli, enɗam e njonngu tiiɗngu hakkunde wuurdunooɓe ɗoon. Kala ko ena weltina fittaandu e oon sahaa, ena dañee ɗoon. Ko ɗuum addani Geloonga wiyeede suukara caalli
Nulaaɗo Fooyre Ɓamtaare : Aliiw Demmba, mbiy-ɗaa ƴettu-ɗaa naalaŋkaagal maa ko e Caanngol Geloonga, hol ko nawno maa toon e hol no ɗum ardunoo ?
Aliiw Demmba Njuuk: Addunoo-mi e Geloonga ko awde. Ngardunoo-mi ko e keyni am, ena wiyee Iisa Paate Joop. Liɗɗi ena keewi, haaranduru ena heewi, bewre e bellanteeje tonngaaka. So jamma arii, sukaaɓe ɓee, rewɓe e worɓe, mbaɗata ko gorle kiirɗeeli hakkunde yimooɓe, amooɓe e hoɗooɓe moolooji e koɗli. E oon sahaa, Abbaas Njaay, Cariiɗo Diba, Jaafara Njaay, Habii Sammba Daali Diba, Aminata Usu Saar, Aminata Sammba Booli, Boyli Joop, Mammoo Raamata en, e woɗɓe ɓe limotaako, ko ɗoon min tawi ɗumen. Ndeen min ngarii, kiirɗeeli ɗii natti waɗeede gorle, ñiiɓti ɗo am ɗoo, miin Aliiw Demmba. E oon sahaa noon, sukaaɓe ɓee e dooltinde ɗo tuddunde amen ɗoo, mi naataano ɓe, hakkille am alaano e ko ɓe mbaɗatnoo koo. Mi ɓadtinanno ɓe warqa e suukara tan, miin mi ƴetta leeso am, mi joñoo haa woodi wiyɓe mi yo mi anndu sukaaɓe ɓee kiirdata ɗoon ko sabaabu nde am. Ɓooytaani mawni am, biyeteeɗo Aadama Demmba oo arani mi ngam jolloyde waalo. Nii woni, min nanngi ñalngu, mbaynii-mi Geloonga, suukara caalli e diiraango mum. Sukaaɓe ɓee, ñaagii mi yo mi faɓɓit, ena njiɗi waynondirde e am e duusde mi. Njebbilii-mi, Keddii-mi e yamiroore maɓɓe haa ñalngu nguu ari. Min kacitii, miin e Aadama mawni am, min mbaynii, min njahdi e duusooɓe. E kaawisi Alla, dawɓe gila nde kacitii haa midi yoni, njahaani ko foti no 2km. Lekki fof mawki ki min ngari, min ndaroo, ɓee ena njima, ɓeya ena koɗa, ɓeyatoo ena ɓoppa, ena ngama, haa juuta kadi min ɓenna. Ko noon min ngoori haa naange darii e hoore. Ko ɗoon mbiy-mi Aadama mawni am, yo duusatnooɓe ɓee nduttoo walla miin mi ruttoo. Aadama Demmba ñaagii ɓe, kamɓe duusatnooɓe ɓee, ɓe nduttii. Miin e Aadama Demmba Njuuk min ɓenni, min ñalloyi Ɓoggee… Min eeli naange e Ɓoggee, min payi Guylol, ko ɗoon galle amen daakinoo ena awa e oon sahaa. Guylol woni ko hakkunde Waalalde e Jaaynga.
Waɗi sahaa gooto, mboɗo lelii haa nder jamma, daande moolo ardi mi les. Kaftii-mi, nootitii-mi e daande moolo ndee. Taw-mi ko mawni amen gooto ena wiyee Seydi Kummba fiyata moolo oo, njooɗii-mi. Yimɓe ɓee fof kooti, miin keddii-mi, mbiy-mi yo yeey am moolo oo wutte, tuuba e cakkal mum. Mbaawnu-moo-mi haa jinnaaɓe am keƴi heen. Nii woni, keɓtu-mi moolo, njahdu-mi heen. Ko ɗoo dey woni haŋkadi ɗo puɗɗii-mi waɗtude fiyde moolo sabu miijo am ruttaade Geloonga.
Waande fof ena seedtii, kala nanɗo moolo am tawata ko nder jamma hijjitii, tawa mboɗo ladde, waɗa lekkel e lekkel. So mi ejii dille mum, mi haɓɓa moolo am, mi hoota. So mboɗo yaha maayo, mi nawora moolo am. So mi rewiima haa mi gasnii, mi haɓɓa laana e lekki, mi heɓa hakkunde ndiyam, miin tan, Alla tan, mi ñalla fiyde moolo am, mboɗo yima njimri nanatnoo-mi ena yimee Geloonga ndii. Ko nii dey woni no puɗɗoriit-mi e naalaŋkaagal!
Nulaaɗo Fooyre Ɓamtaare: Heewɓe ena koddiri wonde ko Alasan Demmba, funeere maa ndee adi maa e naalaŋkaagal, kadi naatnu maa heen. Hol ko njaaboto-ɗaa yimɓe ɓee ?
Aliiw Demmba Njuuk : Ko miin Aliiw wiyi, Waande fof kadi ena anndi, duuɓi tati mboɗo wiya moolo, Alasan anndaa moolo ena fiyee. O wonnoo ko Lisaa, caggal mum to Njum to Paate Jinnde en, o nani mi waɗtii fiyde moolo, kaŋko ne, o ari o tiri moolo. So emin njima, o reftata ko e ko njimat-mi koo. Miin njimat-mi ko ko Geloonganaaɓe njimatnoo koo. Haa nde min njahi Kaasamaasa. Awo fof ngo o waɗaa, welaani mo, kaŋko Alasan. Haŋkadi nguurndam makko fof, o yiɗi tan ko naalaŋkaagal. Kaŋko e Hammadi Ayse Jool mbaɗdaa hiirde jamma gooto, pekaan e wanngo. Ɓe mbaɗdoyi kiirɗeeli to Kudummba, Adiyaan e to Sigaasoor Kaasamaasa, caggal mum ɓe ɓenni Ndakaaru. So o dañii fijirde, min naatata ko nder suudu mi wiya mo ko nii walla nii. So o yaltii o yima, miin mi suusaa yimde e nder yimɓe. Ujunere neɗɗo mbiyata ko kaŋko janngini mi naalaŋkaagal kono jibinaaɓe e Waande ena nganndi ɗuum, mawniraaɓe amen ɓee ena nganndi ɗuum.
Nulaaɗo Fooyre Ɓamtaare: Hol nde puɗɗi-ɗaa waɗtude yimde e hakkunde yimɓe e hol ko addunoo ɗum ?
Aliiw Demmba Njuuk: Ɗo puɗɗii-mi fiyde moolo, mboɗo tilloo daande am e hakkunde yimɓe ko e Madiina Njaacɓe. Sabaabu oo ko kala ɗo ɓiɓɓe subalɓe tiitortonooɓe laaɗe ngonnoo, ena kawritoyi Madiina, yanngeeji ena mbaɗa toon, gure jeeri e waalo fof ena kawrita, daay-daayre ena yuɓɓinaa. Min ngoni ɗoon haa yannge gasi, ɓe ngoppiti yimɓe fof, ɓe curi Waandenaaɓe. Jamma ari, ɓe mbiyi ko maa mi yima, calii-mi ko juuti haa hilifaaɓe mawɓe njanti heen, pellit-mi. Oon jamma, nde miin e Alasan min njooɗii, min ƴettidi daaɗe laabi ɗiɗi, kala gonnooɗo ɗoon hiwti, woyi. Ko ñalnde heen min penti jimol : Doŋel Joop. Doŋel Gicce Joop e yumma mum ƴeewi ɓurɗo toowde darnde e hiirde ndee, ndarni ɗum e hakkunde yimɓe, potndi callalal ŋeñemaaje kaŋŋe e darnde mum, taƴi, mbeddii min, yo min mbaɗ e cannje moolooji amen. Ko ɗoon hiirde ndee fusori.
Nulaaɗo Fooyre Ɓamtaare: Aliiw Demmba, naalaŋkooɓe heewɓe ɓuri yiɗde wonde ko e gure teeru, kono aan cuɓi-ɗaa ko nokkuuji bayɗi no Siiwi, Wodobere e Bow walla nokkuuji luuñtitiiɗi gite e noppi no ɗoo e Wiinnde Ɓokki nii ?
Aliiw Demmba Njuuk : Alla ena waɗi ñaamɗe am e naalaŋkaagal, mboɗo waawnee mi yima, mboɗo nulanee mi yaha kono ko laana e awƴal ɓurani mi. Ko ñaam-mi e ko njar-mi fof, ko awo ɓurani mi.
Gelongal Fuuta lollirɗo, Njaay Saydu Aamadu


text:
Njuuluuji sunna ɓurɗi yiɗeede : ko adii fof aan juulɗo debbo e gorko aɗa foti anndude, njuuluuji ina ngoodi ɗi ngonaa farilla, ɗiin njuuluuji ko Nelaɗo Alla (JKM) oo, ngam ɓeydude nehdi diina, etee kala ko neɗɗo waɗi heen ina joganaa njoɓdi timmundi to joomiraaɗo mo senaare woodani oo.
Ɗeen juulɗeele noon ngoni garooje ɗoo ɗee :
1. juulde teelal woni (witere) :
2. njuulu, juulɗeele ɗiɗi mawɗe ɗee : juulde Taaske e Koorka.
3. njuulu kuuñcirɗi : naŋngugol naange e lewru.
4. njuulu naafle koorka (taraawiih)
5. njuulu calminirɗi jamaa
6. njuulu darɗe ɗiɗi fajiri ɗee
7. njuulu feeñ naange (wolluha)
8. njuuluuji yarlitaare nder jamma
9. njuulu naafle gaadiiɗe tiisubaar e takkusaan
10. njuulu naafle caggal futuro
Ɗeeɗo juulɗeele limtaaɗe dow ɗee fof ko sunna. Nelaaɗo (JKM) o, hollii won de kala ko juulɗo waɗi heen fof, ma o dañ heen baraaji keewɗi sanne.
So ɗum ɓennii, jooni pay-ɗen ko e huttude geɗe gadiiɗe jaŋteede ɗe.
– Njuulu teelal (witere) : ɗum, ko darnde wootere nde juulɗo juulata caggal geeƴe, etee ɓuri moyƴude janngeede heen ko : simmore laaɓal ɗum woni (q’ulhuwa Allaahu) (q’ul aaju Birabbi Elfalaqqi) e (qul, aaju Birabbinaasi) ina yiɗa noon nde neɗɗo juulata darɗe ɗiɗi ko adii nde juulata ndeen ɗoon darnde wootere. Darɗe ɗiɗi gadotooɗe ɗee, ɓuri yiɗeede janngeede heen ko simmoore sabbih El aala ɗum ko darnde adannde ndee e ɗiɗmere nde ko (simoorer kaafiruuna).
Hono biyateeɗo Kharijatu Bun Husaafatu (YMWM), o wiyi: Nelaaɗo Alla (JKM) oo, meeɗiino yaltude fayde e amen o wiyi min : Alla fooccinii on juulde moƴƴere sanne, ɗum woni, witere. O waɗani on ɗum hakkunde geeƴe e njuulu subaka. o wiyi: ɗum wayi moƴƴude kono Aarabe tottatee ngelooba ɓurba yooɗde e moƴƴude nih. Naniraa ɗum ko Abuu Daawuuda eIbnu Maajah eTirmisiyyu.
Njuulu ndeerɗaangu ɗum woni darɗe ɗiɗi fajri : ɗum ko darɗe ɗiɗi ɗe neɗɗo juulata ko adii nde juulata ɗiɗi subaka ɗee. So neɗɗo ina juula ɗe noon, ina ɓuri yiɗeede nde janngata e darnde adannde ndee simoore (kaafiruuna) darnde ɗiɗmere ndee simoore laaɓal ɗum woni (qul huwa Allaahu), ina heen ɓural Aduna e ɓural to wattannde neɗɗo.
Njuulu (wolluha) feeñnaange : ɗum ko njuulu ngu juulɗo debbo e gorko fof poti juulde saanga nde naange ummii no moƴƴi seeɗa e beetawe. Nelaaɗo Alla (JKM) o teeŋtinii ngolɗo juulgol sanne, ngam o wiyi : kala ko neɗɗo waɗi heen, ma ɗum wonan ɗum sadak
Juulɗeele ɗiɗi mawɗe ɗee : ɗum woni juulde taaske e juulde koorka, ina anndaa ko darɗe ɗiɗi tan juuletee heen. Darnde adannde ndee ko kabbiraali jeeɗiɗi, ɗiɗmere ndee ko kabbiraali joy (5); waktu juulgol mum ko beetawe tawa mbeelu neɗɗo tolniima e meeteruuji ɗiɗi haa tati. Imaam oo noon yeewtata ko caggal nde juulni yimɓe darɗe ɗiɗi.
Njuulu kuuñtugol naange : ɗuum ne kadi, ko darɗe ɗiɗi, kono ina seerti e njuuluuji keddiiɗi ɗii, ngam nguun ɗoon njuulu ko nii siforii : darnde adannde ndee, so juuloowo oo naatani juulde, o janngata ko faatiya e ko hattani e ɓuraana, caggal ɗum o tukkoo, o jagga e koppi o ƴuuŋto, o jannga kadi faatiya e ko o waawi e ɓuraana, caggal ɗum kadi o tukkoo o tukkito o sujjoya laabi ɗiɗi o jooɗtoo, caggal ɗum o ummoo ngam addude darnde ɗiɗmere ndee, o waɗa hono no o waɗirno darnde adannde ndee nii. Waktu juulde ɗum ndee noon, ko ma naange fuɗa haa heɓa dow hoore.
Njuulu kuuñtitgol lewru : ɗum ɗoon kadi, njuulu mum, ko darɗe ɗiɗi, darnde heen fof juuloowo oo janngata ko faatiha simoore daande dow. Njuulu nguu noon, ko ko jokkata no naafle koorka nii, ha nde lewru woppaa fof.
Njuulu (tarawiihi) naafle koorka : nguuɗoo njuulu noon en kaaliino ɗum e binndanɗe men gadiiɗe, kono tan ma en laɓɓitin ɗum haa ɓura laaɓde. Ko adii fof, Nelaaɗo Alla (JKM), waɗi ɗum tan ko balɗe ɗiɗi e nder nguurndam mum. Ñalnde adannde ndee, o juulni, yimɓe ngari ha keewi jamma, ɗiɗmo oo o juulni, yimɓe ngari haa ɓurtii ko arnoo koo, ñalnde tataɓere ndee o heɓi galle makko o jooɗii, yimɓe ngari haa wayi no leydi to jamaa too, woodi noddoy ɓe mo, o salii arde, ɓe naamndii mo ko ɗum woni ? o wiyi : mi yiɗaa waɗtude ɗum laawol, mbiɗo tampina on. Waɗi noon, ko o yamiraaka yo o waɗ ɗuum, ko yarlitaare tan wonnoo. Naafle taraawiih wonaa alaa e sago e juulɓe, ko kala kattanɗo yo waɗ ɗuum, mo hattanaani yo juul darɗe mum nay geeƴe o waɗa safaa e witere o ɗaanoyoo. Jooni noon eɗen kaala njuulu taraawihi : kañum ko darɗe ɗiɗi ɗiɗiije neɗɗo ina waawi juulde darɗe nay tan fawa heen safaa e witere leloyoo caggal nde o juuli darɗe makko nay farilla ɗee, omo waawi kadi yahde haa darɗe jeetati, ɗiɗ-ɗiɗiije, o uddira ɗum safaa e witere, wona sappo e goo darnde, heen fof noon ko ma janngee faatiha e simoore. Nelaaɗo alla (JKM) oo, wuurii haa ruttii e joom mum, waɗi taraawiih tan ko balɗe ɗiɗi caggal ɗum o natti waɗde ɗuum. Abuu Bakiri kadi waɗaani ɗum, ko Umar ari wiyi ko ɗum bidaa, kono ko ɗum bidaa jooɗɗo. waɗti waɗde ɗuum yimɓe ndefti heen. Ko hono nih ɗum ardi e juulɓe.
Njuulu hokkere : ɗum ko njuulu ngam heɓde ndiyam ummoriɗam dow Asamaan, ɗum woni toɓo. Ɗuum noon so tinaama, alaa e sago Elimaan tintina denndaangal yimɓe wuro, o toɗɗoo ñalngu nde ɗum waɗatee, so nguun ñalngu yontii o yalta wonndude e yimɓe. No ɗum waɗirtee ? Kamɓe yaltuɓe ɓee, ɓe njuulata ko darɗe ɗiɗi, darnde heen fof imaam oo janngata ko daande dow, fatiya e simoore. Ina waawi reftinde, njuulu nguu kadi ina waawi jokkude haa nde Alla faabii ɓe fof. Njuulu nguu kadi wayata ko no njuulu naafle nii. Ina waawi reggondirde haa wona balɗe jonɗe haa nde toɓo toɓi beeli keewi ndiyam, ko hono nii Alla ñaagorteno ndiyam so hokkere waɗi.
Njuulu sokla : hono Jaabira (YMWM) o wiyi : laatiima Nelaaɗo Alla (JKM) ina jannginatnoo min no yomnortee so min ndañii soklaaji, hono no jannginiratnoo min Ɓuraana nii. Ngam so gooto e amen dañii haaju, o yamira ɗum yo salligino juula darɗe ɗiɗi ɗe ngonaa farillla.
Njuulu sokla : ɗum firti ko neɗɗo won huunde nde ƴeewatnoo heɓaani, walla ina annoyii ɗannaade, walla won golle ɗe o yiɗi gollaade, walla won ko o yiɗi heɓde. Ɗeeɗoo geɗe jaŋtaaɗe fof kala heen ko neɗɗo sokli, ina waawi salliginaade tawa wonaa salligi farilla, caggal ɗum o juula darɗe ɗiɗi, so o silmini o duwoo, o wiya : Alla, mbiɗo yooɓnoroo ganndal maa, mbiɗo wallikinoroo kattanɗe maa, mbiɗo naamndii ma ɓure maa mawɗe, ko aan hattani, miin mi hattanaani, ko aan anndi, miin mi anndaa, ko woni ganndinoowo ko suuɗii. So aɗa anndi ooɗoo fiyaaku ɓuri moƴƴude e am e Diine am e nguurndam e gaa fiyakuuji, hooɗdiranam ɗum, newnanaa-mi ɗum, mbaɗanaa-mi heen barke. So aɗa anndi kadi ko ɗum bone e nder diine am e nguurndam am, woɗɗin am ɗuum, koddiranaa mi moƴƴere kala no laatorii njiɗnaami ɗum.
Jibriil Muusaa Joop


text:
Kawgel 20ɓel (baɗtungel 20) fuku winndere udditii ñalnde alkamiisa 12 sulyee 2014 to Beresiil. 32 kippu (leydi) ina tawtoraa ngel. Feere yuɓɓinde kawgel ngel ƴettaa ko ñalnde 26 mee 1928 to Amsterdam. Nii woni e hitaande 1930 kawgel gadanel yuɓɓinaa e hitaande 1930 to Uruguay. Kippuuji 13 fat tawtoranoo heen. E hitaande 1982, kippuuji tawtoraaɗi ɗii njettiima 24.
Gila 1998 noon kippuuji tawtorteeɗi kawgel ngel njettiima 32. Ɗi peccitii ko e goomuuji jeetati, goomu kala ina waɗi kippuuji nay. Ko ɗeeɗoo leyɗe njahani toon Afrik : Koddiwaar, Kamaruun, Alaseri, Niiseriyaa, e Ganaa. Hade majjum joofde eɗen njenanaa kam Kamaruun e Ganaa e Koddiwaar taccaani daawal gadanal kawgel ngel. Dañi ɓennude feewde daawl ɗiɗmal ngal wonande kippuuji garɗi e innde Afrik, ko Niiseriyaa e Alaseri. Ko hannde 30/06/2014 anndetee mbele maa ɗi ɓennu feewde daawala tataɓal (1/4 joofirɗe) walla alaa. Kewu nguu yuɓɓintee ko laawol gootol duuɓi nay kala.
Ɗo kewu oo yuɓɓintee ɗoo, hono Beresiil, ko leydi mbaɗndi ko ina wona 201 miliyoŋ fittaandu, woni leydi njoyaɓiri e winndere ndee to bannge jaajgol (8 514 876 km2). Ardii ndi ko debbo biyeteeɗo Dilma Rusef, toɗɗanooɗo e lewru oktoobar 2010. Leydi ndii heerondiri ko e Weniselaa, e Guyana e Surinaam e Giyaan (jeyaa ko e leydi Farayse). Ɗee fof keedindi ko rewo. Heedi ndi bannge worgo ko Uruguwaay, bannge hirnaange worgo ko Arsantiin e Paraguwaay, bannge hirnaange ko Boliwi e Peru, bannge hirnaange rewo ko Kolommbi. Heedi ndi bannge fuɗnaange-rewo e fuɗnaange e fuɗnaange worgo ko fiiltiingo Atalantik, fotde 7 360km. Ko leyɗe ɗiɗi Amerik worgo fat, ngoni ɗe keerondiraani e Beresiil, hono Sili e Ekuwateer.
So Alla jaɓii maa en ngartu e kawgel ngel e tonngoode men aroore, tonngoode 125.


text:
ndunngu e leyɗeele Afrik
Saakitaama ñannde : Hesɗintinaama ñannde :
ndunngu kala nde ari, hakkillaaji fof payata ko e gese e remooɓe wonɓe nder gese gila sublu subaka, ha nange muta. Alla jippini ndiyam, toɓo toɓii, remooɓe naatii et gese ɗe wadde noon yonti kaalenn haala ndema. Holko dematon ? maaro, gawri, makka, dene, tamaate, pataas. holno demirtonn ? Hol tiiɗallaadji kebetonn e ndemakaa. Holko haɗi ndema leyɗeele Afrik bamtaaki hono ndema caggal leydi ? Ko ɗum woni toɓɓere ñlawma hande o minn njaadat e suka biyeteedo Alasan Soh, gandal makko fayi e ko francire wiyata « agronomie ». Omo walla remooɓe wonɓe ngendi Tamba no kebiri dema moƴƴa. O jaabiima e namde menn. Hono noon remooɓe joodiiɓe Mali, jaaborii namde Abdulaay Dikko.


text:
So en tuugniima e deggondiral ciimti cuurtooji dawrugol laamu Muritani ko faati e paltoor leƴƴi (rasisma) e njiyaagu e ŋakkeende nuunɗal ekn, so en kulaani mbiyen ko ngu laamu mbeejngu hannde e winndere ndee. Ɗum noon ko ngu etotoo, gila ko ɓooyi suuɗde winndere ndee koo, nde tawnoo ko geɗe puŋŋiniiɗe, buttaama hannde e dingiral. Waɗi noon ko ngolɗoo laawol kam laamu nguu waawaa wiyde ina takka joomum en wonde yeenaaɓe walla reftaade pelle yimɓe heeriiɓe, walla luulndiiɓe, sibu ko Goomu nder Komisariyaa Toowɗo Jojjanɗe Aadee mo Fedde Ngenndiije Dentuɗe (ONU), mbiyeteendu Goomu ngam Mumtugol Paltoor Leƴƴi (Comité pour l’Elimination de la Discrimination Raciale, walla e Engele Committee on the Elimination of Racial Discrimination – CERD), seedtii ɗum nder eɓɓaande ciimtol ngol ciimtoowo wonande Muritani sakkiti, caaktangol ñalnde 11 mee 2018 to Jeneef. Ciimtol ngol mumaani, ngol wiyi Muritani ɗooftaaki Nanondiral winnderewal paatungal e mumtugol denndaangal mbaadiiji paltoor leƴƴi hono ko innir-ɗen ɗoo Nanondiral tan, ngam dottude. Eɗen teskoo tan ngolɗoo ciimtol feeñinii haa laaɓti ngoƴa pelle pinal, hono Fedde Ɓamtaare Pulaar e Muritani (F.Ɓ.P.M) e fedde Muritaninaare ngam Ɓamtaare Ɗemngal e Pinal Sooninke (AMPLCS) e Fedde Ɓamtaare Ɗemngal Wolof (APROLAWORIM) rewrude e Dental Ngenndiwal pelle daraniiɗe Jojjanɗe Aadee (ko anndiraa FONADH) njettinnoo joɗnde 62ɓiire Goomu Afrikeewu Jojjanɗe Aadee e Ɓesnguuji aadoraande (CADHP) jooɗinoonde ɗoo e Nuwaasoot tuggi 25 abriil haa 9 mee 2018. Oon ngoƴa mo pelle pine ɗee kollitnoo faati ko e joñgol ɗemɗe Pulaar, Sooninke e Wolof e nder leydi ndii, e wasiyaade laamu Muritani nguu « nde siynata politik pinal e ɗemɗe e faggudu ɗooftiiɗo hakkeeji ɓiɓɓe leydi keewndi pine e leƴƴi, nde laawɗinta ɗemɗe Pulaar, Sooninke e Wolof, ɓama kuule sariya teeŋtinooje ɗuum, nde ɗooftotoo hakkeeji yimɓe kam e ko huninoo wonande hakkeeji pinal e renndo e faggudu e politik ». Ɗum noon, so daande pelle ɗee njaɓaaka naneede ɗoo, nde fuɗɗiima naneede e aduna hee rewrude e Dental Afrik (UA) kam e Fedde Ngenndiije Dentuɗe (ONU). Teskuyaaji e wasiyaaji keewɗi mbaɗaama feewde e ciimti Muritani holliti ɗii, ciimti potnooɗi heɓeede duuɓi 9 ko adii hannde, ɗi delegaasiyoŋ tekkuɗo laamu Muritani neldunoo toon holliti. Ko noon kadi, pelle Muritaninaaje daraniiɗe jojjanɗe aadee keewɗe neldii toon yimɓe mum en ngam yettinde toon miijo mum en. Nde tawnoo konngol ñaañata ko e hunuko joom mum, min tonnganii on ko ɓuri heewde e eɓɓaande ciimtol ngol, hono no min keewi waɗirande on.
Tesko :
Kala ɗo wiyaa Dowla joopaa ɗoon ko Dowla Muritani. Kala ɗo wiyaa Goomu, ko Goomu ngam momtugol paltoor leƴƴi. Kala ɗo wiyaa Nanondiral ko Nanondiral mumtugol paltoor leƴƴi.
Gommu Fedde ngenndiije Dentuɗe ngam momtugol paltoor leƴƴi (CERD) adorii ko hollitde weltaare mum e ko Muritani yettini ciimti mum jowitiiɗi e Nanondiral mumtugol paltoor leƴƴi, hay so tawii noon kollitgol ngol leeltii duuɓi jeenay (9). Weltaare e ƴettugol kuule sariya e politik paatuɗe e njiyaagu, e leepte, cosgol Goomu ngenndiiwu jojjanɗe aadee, e njulaagu ɗanniyankooɓe, cosgol Tadamoun, ko jiidaa e ciifgol nanondire jowitiiɗe e cuuɗgol (majjingol) yimɓe ekn… Kono CERD wiyi ina teskii heen ŋakke e mumaaɗe keewɗe, ŋakkeende laaɓtugol e geɗe baawɗe ɗawde won ɗeen dente yimɓe Muritani hakkeeji mum, haa teeŋti noon e ŋakkeeji faggudu e renndo e pinal. Ɗiin teskuyaaji ngoni ɗi njogor-ɗen sifaade les ɗoo.
Ngoƴaaji e wasiyaaji
Dokkugol kabaruuji e limooje
(…) Goomu nguu ɗaɓɓii e laamu Muritani nde rokkata ɗum limooje timmuɗe, koolniiɗe, kese, paatuɗe e goomuuji yimɓe koɗɗi e leydi ndii (caggal nde teskii ɗeen limooje ina ŋakki), kam e maandinooje faggudu e renndo jowitiiɗe e leƴƴi e eddaaji ɓalli, haa waawa ɓetde mbele leƴƴi gonɗi e leydi ndii (hay tumarankooɓe) ina keɓi hakkeeji mum to bannge faggudu e renndo e pinal cifaaɗi e Nanondiral ngal.
Sariya jowitiiɗo e paltoor
- Goomu nguu ina wasiyoo Laamu Muritani nde sahtotoo sariya kesa ka ƴetti, njowitiika e jaggirgol paltoor no warhoore, haa ka yahda e Nanondiral ngal, ka teskoo haa timma ngoƴaaji ɗi siimtooɓe heeriiɓe Diiso jojjanɗe aadee kolliti ɗii. Waɗi noon ko Goomu nguu ina teskii « Paltoor leƴƴi » e taƴe keewɗe sariya kaa cifaaka haa laaɓti ; ɗumɗoon noon ina waawi huutoreede ngam reɗɗude wellitaare won ɗiin goomuuji, haa teeŋti noon kadi huutoraade ɗum ngam haɗde suurtooɓe njiyaagu e paltoor leƴƴi e leydi hee haalde miijo mum en.
- Goomu nguu ina woƴaa ko wiyaa e naatirde Doosgal leydi ndii wonde ko Sariya Lislaam tan woni « tuugorde sariya » koo, woto ɗuum addande laamu nguu ƴettude won ɗeen doosɗe sariya ɗe njahdaani e Nanondiral ngal. Ɗum noon ngu wasiyii Dowla oo nde hoolkistoo mbele alaa geɗe ngoni heen baawɗe huutoreede ngam haɗde naftoragol won ɗiin hakkeeji cifaaɗi e Nanondiral ngal.
Paltoor feewde e Hardaneeɓe e leƴƴi ɓaleeji
- To bannge Paltoor feewde e Haradaneeɓe e leƴƴi ɓaleeji leydi ndii, Goomu nguu wiyi ina woƴaa goodgol haa hannde won ɗeen juɓɓule gaadanteeje kam e sikkeeji pinal, baawɗi semmbinde paltoor leƴƴi e joñgol hardaneeɓe, haa teeŋti noon e keɓgol Nehdi e Jaŋde e golle e ɗuhorɗe e cellal e sarwisaaji renndo. Ko noon kadi Goomu nguu woƴiraa famɗeende ɓaleeɓe (Haalpulaar en, Sooninkooɓe e Jolfuɓe) e hardaneeɓe nder laamu nguu, haa teeŋti noon e poostooji ngardiigu e ɗo fewjetee nder njuɓɓudi laamu e konu e polis e poostooji toɗɗeteeɗi (depiteeji, meeruuji ekn) kam e nokkuuji keeriiɗi e jaayɗe (art. 2,5).
- E nder ɗuum, Goomu nguu ina wasiyii Dowla oo : a) nde toppittoo no moƴƴi ciynugol moƴƴol sariya paatuɗo e paltoor leƴƴi, anndina mo yimɓe ɓee e ñaawooɓe ɓee e heedooɓe ɓee (awokaaji) e polis oo kam e yimɓe laamu woɗɓe halfinaaɓe ciynugol walla ndeenka sariyaaji. b) nde toppitoo gongol moƴƴol ɓaleeɓe e hardaneeɓe e denndaangal juɓɓule politik laamu nguu e renndo ngoo, kam e senngo heeriingo, haa teeŋti e poostooji woote e pewjugol, nder laamu e juɓɓule laamu, e konu e polis e jaayɗe ; e nder ɗuum, ina ɗaɓɓaa e laamu nguu nde rokkata limooje paatuɗe heen e ciimtol mum paangol. c) nde ƴettata kuule keeriiɗe feewde e won ɗeen dente ngam wallitde naatgol majje e renndo hee haa teeŋti e keɓgol jaŋde e golle e safaara. d) semmbinde oorle pindingol yimɓe ɓee e hoohooɓe diine e renndo ngam haɓde no moƴƴi e miijooji yawu feewde e hardaneeɓe.
Kaɓgol e njiyaagu e jiyɗingol
- Goomu nguu teskiima Dowla oo ƴettii kuule ngam haɓde e njiyaagu e jiyɗingol e batte mum (…), kono tan, Goomu nguu ina woƴaa a) luttugol batte njiyaagu e miijooji yawu ñiɓiiɗi haa tiiɗi e aadaaji jowitiiɗi heen ; b) baasgol woode keɓe ngam ɓetde njaajeendi njiyaagu ; c) caɗeele ɗe wonɓe e wimmbo jiyaagu kawrata nder renndo ngoo sabu mum en waasde jogaade karte dentitee, heɓde golle, janngude e jeyde leydi, hay leydi jinnaaɓe mum en, ɓe alaa ɗo payi so wonaa ruttaade e ngonka njiyaagu.
- E fawaade e ɗuum, Goomu nguu … ina wasiyoo dowla Muritani : a) nde roɓintoo keɓe ngam anndude njaajeendi ngonkaaji njiyaagu luttuɗi woodde e ɓeydude darnde ngam momtude denndaangal batte njiyaagu, tawa ina siyna e goonga sariya 031/2015 jowitiiɗo e barhoyingol njiyaagu e pawgol kuuge e baɗe njiyɗingol ; b) semmbinde oorle pindingol e caaktugol sariya oo, haa teeŋti nder goomuuji ɓurɗi farwude ɗii, kam e ñaawooɓe e heedooɓe e gollooɓe laamu halfinaaɓe ciynugol sariyaaji, hoohooɓe diine e renndo e haɓde e aadaaji e miijooji yawu dagnooji ɗeen baɗe ; c) Reende mbele defte daartol janngirɗe kuutorteeɗe e jaŋde hee ina peeñnina darnde yimɓe jiyɗinteeɓe ɓee ; d) Heñoraade ciynugol wasiyaaji kaalaaɗi ɗii e ɓetde, sahaa kala, ciynugol mum en wondude e woƴaaɓe ɓee ; e) yenaneede … mbele yimɓe ittaaɓe e ngonka njiyaagu ina keɓa kaayitaaji dantitee, ina keɓa golle e jaŋde e jeyi leydi, mbele aɓe mbaawa ronde, ɓe ndokkee leydi ; f) rokkude Goomu nguu maandinooje faggudu e renndo wonande yimɓe haalaaɓe ɓee.
- Goomu nguu ina woƴaa caɗeele ɗe jiyɗinaaɓe kawrata ngam wullitaade e waɗde feere haa polis e ñaawoore heɗoo ɗum en, caɗeele waɗde wiɗtooji jowitiiɗi e ɗeen geɗe, caɗeele denndingol geɗe ceedtotooɗe, caɗeele waɗde feere haa ñaawoore toppitoo baɗe njiyaagu haa ƴetta kuuge tolniiɗe heen. Goomu nguu ina woƴaa kadi baasgol ñaawirɗe karalleeje (kalfinaaɗe njiyaagu) gonɗe e Nuwaasoot e Nuwaadibu e Neema rokkeede kaɓirɗe e ngalu ko ngollorii, Goomu nguu ina woƴaa kadi ko kuuge pawaaɗe haa jooni e baɗe njiyaagu ɗee mbeeyondiri e bonannde geɗe ñaawaaɗe ɗee.
- Goomu nguu ina wasiyii Dowla oo nde yenantee mbele njiyɗinaaɓe ɓee ina mbaawa joɗɗinde wullitaango tawa kulɓinaaka, mbele ngoon wullitaango ina winndee, wiɗto waɗee, waɗɓe bonannde ɓee ñaawee, pawee kuuge tolnondirɗe e bonannde baɗe mum en. E ngu wasiyii kadi Dowla oo nde rokkata ñaawirɗe Nuwaasoot e Nuwaadibu e Neema ngalu e yimɓe yonɓe mbele ina mbaawa golloraade no fotiri nii. Dowla oo ina foti habrude Goomu nguu njeñtudi kafeeje paatuɗe e njiyaagu jettinaaɗe ñaawoore ɗee.
Ƴellitgol ɗemɗe Pulaar, Sooninke e Wolof
- Goomu nguu ina teskii Dowla oo ina heɓtini wonde Wolof e Sooninke e Pulaar e Arab ko ɗemɗe ngenndiije, kono ko Arab tan laawɗinaa (ɗemngal laamu e jaŋde e golle). Goomu nguu ina sunii e baasgol woodde kabaruuji paatuɗi e ɓamtugol tabitngol, janngingol e kuutoragol ɗemɗe ɗe ngonaa Arab ɗee, nder njuɓɓudi laamu e sarwisaaji renndo e ñaawirɗe e jaayɗe. Goomu nguu ina teskoo wonde baasgol walla ŋakkeende kuutoragol ɗee ɗemɗe ina waawi ustude naftoragol leƴƴi kaalooji ɗee ɗemɗe hakkeeji mum en ɗi Nanondiral ngal heɓtinani ɗum en ɗii.
- Goomu nguu ina wasiyoo Dowla oo nde huccanta, caggal nde diisnondiri e leƴƴi goƴaaɗi ɗii, laawɗingol Pulaar e Sooninke e Wolof (ɗemɗe gollorteeɗe nder laamu, janngeteeɗe…). E ngu hesɗitina wasiyaaji maggu ɓennuɗi (CERD/C/65/CO, para.20 mo 10/12/2004) feewde e Dowla oo ngam naatnude nder tippudu nehdi e jaŋde leydi ndii wonande sukaaɓe yiɗɓe janngude e ɗeen ɗemɗe, ngu toppitoo hoto kuutoragol ɗemɗe ɗee wonde kuutorgal joñirgal won ɗiin leƴƴi. Goomu nguu ina wasiyoo kadi Dowla oo nde semmbinta kuutoragol ɗemɗe ngenndiije ɗe ngonaa Arab ɗee nder njuɓɓudi laamu, nder sarwisaaji renndo e tippudi ñaawoore kam e polis, mbele yimɓe ɓe kaalataa Arab ɓee ina mbaasaa joñeede e nder naftoragol hakkeeji lelnaaɗi e Nanondiral ngal.
Sifaa njogarameejo paltoor leƴƴi
- Goomu nguu ina woƴaa luttugol e nder won ɗiin leƴƴi baɗe gaadoraaɗe ɗe moƴƴaani, kaɗooje rewɓe naftoraade e timmal hakkeeji mum en cifaaɗi e Nanondiral ngal, haa teeŋti e hakke jeyde leydi walla ronde leydi. Goomu nguu ina woƴaa kadi ko sukaaɓe rewɓe heewɓe, ummiiɓe e yimɓe jiyɗinanooɓe walla e leƴƴi ɓaleeji leydi ndii, lutti e humambinnaagal walla ngoppata jaŋde no feewi, tee njogii caɗeele heɓde no njanngiri jaŋde toownde, lutti joñeede.
- Caggal ciftingol wasiya maggu kuuɓtodinɗo tŋ 25 (2000) jowitiiɗo e mbaadi njogarameeri paltoor leƴƴi oo, Goomu nguu ina wasiyoo Dowla oo nde ƴettata kuule katojinaaɗe ngam momtude baɗe gaadoraaɗe kaɗooje rewɓe e sukaaɓe rewɓe naftoraade hakkeeji mum en, haa teeŋti noon e hakke jeyde leydi walla ronde ɗum. Goomu nguu ina ɗaɓɓira Dowla oo baylugol Dabi ɗowooji galle e waɗde oorle kumpital paatuɗe e potal hakkeeji hakkunde worɓe e rewɓe nder yimɓe hee, haa teeŋti feewde e hoohooɓe aada e diine. E ngu wasiyoo kadi Dowla oo nde semmbinta kuule ƴellitgol jaŋde feewde e sukaaɓe rewɓe hardaneeɓe e leƴƴi ɓaleeji ɗii ngam ustude tolno humambinnaagu e goppugol jaŋde. Goomu nguu ina ɗaɓɓira Dowla oo nde rokkata limooje paatuɗe heen nder ciimtol mum paangol.
Paltoor nder donnugol ngenndaagu
- Goomu nguu ina wondi e sokla ko kuulal 8 Dabi ngenndaagu (sariya tŋ 1961-112 mo 12 suwee 1961) kam e kuule 13 e 16 sariya tŋ 2010-023 mo 11 feebariyee 2010 momtuɗo won lelnanɗe sariya 1961 oo, lelni doosɗe ceertuɗe wonande worɓe e rewɓe ko faati e donnugol sukaaɓe jibinaaɓe caggal leydi kam e suddiiɓe iwdi tumarankoori, ngenndaagu mum en.
- Goomu nguu ina wasiyii Dowla oo nde hoolkistoo mbele worɓe e rewɓe muritaninaaɓe ina pota hakke jowitiiɗo e donnugol sukaaɓe mum en e suddiiɓe mum en ngenndaagu. (Ɗum firti ko so gorko ko muritaninaajo, sukaaɓe mum e suddiiɓe mum ina njogoo hakke wonde muritaninaaɓe, kono kadi so debbo ko muritaninaajo, sukaaɓe mum e jom galle mum yo njogoo hakke wonde muritaninaaɓe).
Ngonka muritaninaaɓe mooliiɓe e artiraaɓe to/ (e ummoraade) Senegaal.
- Goomu nguu ina wondi e sokla, kam fof e teskaade kabaruuji ɗi Dowla oo rokki ɗii, sabu kabaruuji kollitooji caɗeele duumiiɗe ɗe won ɓeen artiraaɓe ummoraade Senegaal ngam heɓde ballal kaanngal ngam keɓtugol darnde mum en e renndo hee kam e njuɓɓudi laamu hee, ngam jannginde sukaaɓe mum en, ngam keɓde safaara, ngam gollaade kam e keɓde kaayitaaji etaa siwil e keɓtude leyɗeele mum en ɗe ɓe mbiyi ko kamɓe njeyi. Goomu nguu ina wondi e sokla hoto huunde e artiraaɓe ɓee ngontude yimɓe ɓe ngalaa ɗo njeyaa. Yanti heen, e ngu sunii e ko Dowla oo suwaa tawo ɓamde sariya paatuɗo e moolagol.
- Goomu nguu ina wasiyoo Dowla oo nde ɓeydata semmbe ngam dañande caɗeele koɗtugol muritaninaaɓe artiraaɓe Senegaal safaara duumotooɗo, haa arti noon to bannge faggudu e renndo, rewrude e ballitgol keɓgol golle, e jaŋde e safaara e jaawnugol naattugol maɓɓe e njuɓɓudi laamu, keɓgol jeyi leydi e kaayitaaji etaa siwil kamɓe e sukaaɓe maɓɓe. Goomu nguu ina wasiyoo Dowla oo nde siifata, siyna, Nanondiral 1954 jowitiingal e yimɓe ɓe ngalaa ɗo njeyaa kam e Nanondiral 1961 jowitiingal e ustugol keeweendi yimɓe ɓe ngalaa ɗo njeyaa. Goomu nguu ina wasiyii kadi Dowla oo nde yaawnata eɓɓaande yowitiinde e hakke moolagol e Muritani.
Ndonaandi aadeeri kewkewe 1989-1991
- Goomu nguu humpitiima kabaruuji ɗi Dowla oo rokki ɗii, kono ina heddoraa sokla sabu Dowla oo waasde haa hannde wiɗtude haa annda warɓe koninkooɓe ɓaleeɓe walla majjuɓe e sahaa kewkewe 1989-1991, e waasde mo lomtinande loraaɓe ɓee walla ronooɓe mum en no fotirnoo nii. Goomu nguu ina sunii ko Dowla oo ƴetti Sariya tŋ 93-23 mo 14 suwee 1993 ngam yaafaade waɗnooɓe ɗeen bone, sibu ɗuum ina haɗa peeñgol goonga wonande ngool jaɓɓugol jojjanɗe aadee. Goomu nguu ina teskii wonde baasgol wiɗtude ngam laɓɓinde ɗeen kewkewe, ina waawi, so ɓooyii, bonnude ngootaagu renndo ngoo e ngenndi ndii.
- Goomu nguu ina wasiyii Dowla oo nde ƴettata kuule ngam ñawndude haa timma ndii ndonaandi aadeeri. Ina heen firtude sariya yaafuya 1993 ngam feeñninde goonga e anndude waɗnooɓe bone e ɗeen kewkewe, kam e lomtinangol moƴƴol denndaangal loranooɓe e ronooɓe mum en.
Keɓe paatuɗe e paltoor leƴƴi
- Goomu nguu ina sunii e pamɗugol kabaruuji Dowla oo rokki tawi ko paatuɗi e gullitaali, e wiɗtooji, e nawgol sariya, e ñaawooje, e kuuge ɗe ñaawooje Dowla oo pawi e dow baɗe paltoor leƴƴi, walla kuule ɗe juɓɓule goɗɗe ƴetti ko faati e ɗuum.
So Goomu nguu tuugniima e wasiya mum kuuɓtodinɗo tŋ 31 (2005) jowitiiɗo e paltoor leƴƴi nder njuɓɓudi laamu kam e sifaa no tippudi ñaawoore kuuge gollortoo nii, e ngu siftina Dowla oo wonde baasgol woodde gullitaali walla ñaawooje joopiiɗe paltoor leƴƴi ummoriiɗi e loraaɓe ɓee, ina waawi feeñninde baasgol woodde sariya keeriiɗo paatuɗo heen, ŋakkeende humpitaade ɗo ɗum waawi wulliteede, ŋakkeende pellital laamu nguu ñaawde waɗooɓe ɗeen golle paltoor, baasgol hoolaade tippudi ñaawoore kuuge ngoodndi ndii walla hulde lorateeɓe ɓee tampineede so ngullitiima. Goomu nguu ina ɗaɓɓi e Dowla oo nde darotoo mbele sariya leydi ndii ina waɗa dame coklaaɗe mbele yimɓe ɓee ina ngannda hakkeeji mum en, haa teeŋti noon e yimɓe wuurɓe e nder tuddule mooliiɓe e artiraaɓe, yimɓe eggiyankooɓe kam e yimɓe dowri, kam e yimɓe rimɗinaaɓe e njiyaagu. Ɗuum ina toɗɗii kadi ñawirɗe toppittooɗe paltoor leƴƴi.
Pelle ɗe ngonaa laamuyeeje e pelle jojjanɗe aadee
- Goomu nguu ina sokli sabu ko golle pelle ɗe ngonaa laamuyeeje e pelle daraniiɗe jojjanɗe aadee njuɓɓinta njowitii e yamiroore ko idii, kam e ko won heen kawrata e paddooje to bannge laamu ngam heɓde yamiroore, haa ɗum addana ɗum en gollaade e nder suuɗaare. E ngu sokli kadi sabu kabaruuji kollitooji wonde won ɗeen terɗe pelle jojjanɗe aadee kulɓintee walla kaljintee walla mdummbetee koo. Goomu nguu ina soklani ñawoore Seek wul Mkaytiir sabu ñiŋii ko won ɓeen yimɓe tuugotoo e Lislaam ngam dallinde paltoor leƴƴi e njiyaagu, kam e ñaawgol Umar wul Beybakar sabu ñiŋii darnde laamu nguu feewde e ndonaandi aadeeri ; Goomu nguu ina huli hoto golle baaɗe nii njibinde weeyo haɗoowo kala cuurtugol jaɓɓugol jojjanɗe aadee, walla jaɓɓugol Nanondiral ngal.
- Goomu nguu ina semmbina Dowla oo nde waɗɗinta e pelle ɗe ngonaa laamuyeeje e pelle daraniiɗe jojjanɗe aadee tintingol golle tan (itta baɗɗingol keɓgol yamiroore) ; ɗuum ina foti naworde hay pelle kaɓotooɗe paltoor leƴƴi e njiyaagu e baɗe njiyaagu. E ngu wasiyoo Dowla oo nde faddotoo, nde reenata ɗee pelle e naatgol e fiyakuuji mum en ngol rewaani laawol kam e kulɓingol e kaljingol, o sunnoo kala nde o hollitaa golle baaɗe noon. Goomu nguu ina wasiyoo kadi Dowla oo nde hoolkistoo haa yenanee mbele sariyaaji ƴettata ɗii kaɗataa ñiŋgol jaɓɓugol jojjanɗe aadee.
Wasiyaaji goɗɗi
Ciifgol kuutorɗe goɗɗe
- Sabu teskaade denndaangal jojjanɗe aadee fof njahdata, ceerndotaako Goomu nguu ina wasiyoo dowla oo nde siifata kuutorɗe winndereeje jowitiiɗe e jojjanɗe aadee ɗe o jeyaaka tawo ɗee, haa teeŋti e lelnanɗe toɗɗiiɗe ŋaddet leƴƴi baawɗi joñeede e heedeede, ko arti e Nanondiral (tŋ 189) OIT paatungal e gollotooɓe e galleeji (mbinndaneeɓe e booyuuji ekn.)
Jaabawol Bayyinaango Tuugnorgal golle Durban
- E tuugnaade e Wasiya kuuɓtodinɗo tŋ 33 (2009) paatuɗo e batu ƴeewtorgu Durban, Goomu nguu ina wasiyoo Dowla oo nde siynata Tuugnorgal golle Durban ngal Batu kuuɓtodinngu luulndiingu paltoor leƴƴi, boroɗaagu e ŋakkeende muñal, ƴettangal e settaambar 2001 gollorteengal ngal, tawa ina teskii winndannde sakkitiinde Batu ƴeewtorgu Durban jooɗinoongu to Jeneef e lewru abriil 2009, so ina siyna Nanondiral ngal.
Goomu nguu ina ɗaɓɓa e Dowla oo nde waɗata e ciimtol mum muddewol paangol, kabaruuji laaɓtuɗi jowitiiɗi e tuugnorɗe golle ɗe o ƴetti kam e kuule goɗɗe nde o ɓami ngam siynude Bayyinaango ngoo kam e Tuugnorgal golle Durban e nder leydi ndii.
Diisnondiral e renndo siwil
- Goomu nguu wasiyiima kadi nde Dowla oo udditta kaaldigal e pelle renndo siwil gollotooɗe e ndeenka hakkeeji aadee haa teeŋti e haɓotooɓe paltoor leƴƴi, feeñnina ko gollii heen nder ciimtol mum paangol kam e rewindo teskuyaaji baɗaaɗi ɗoo ɗii.
Ciimtol ngol joofiri ko wasiyaaji cariiɗi goɗɗi, ina jeyaa heen :
Taƴe kimmuɗe no feewi
- Goomu nguu ina fooɗta hakkille Dowla oo e kimmugol teeŋtungol wasiyaaji gonɗi e taƴe 14 e 20 e 26 ; e nder ɗuum ina ɗaɓɓi e mum nde feeñinta e ciimtol mum paangol, kabaruuji jaajɗi paatuɗi e kuule memotooɗe ɗe ƴetti ngam ciynugol ɗiin wasiyaaji.
Cargol kabaaru oo
- Goomu nguu ina wasiyoo Dowla oo nde saaktata ciimti hollitta ɗii, e nde saaktata kadi teskuyaaji cakkitti Goomu nguu nder ɗemngal laawɗungal ngal, kam e nder ɗemɗe ngenndiije kuutorteeɗe ñalnde kala e leydi hee ɗee, hono no fotiri nii.
Tonngani on ɗum ko Bookara Aamadu Bah
Nanondiral winnderewal paatungal e mumtugol denndaangal mbaadiiji paltoor leƴƴi
ko Nanondiral Fedde Ngenndiije Dentuɗe, puɗɗingal siyneede ñalnde 4 saawiyee 1969. Nanondiral ngal ina waɗɗini e kala leydi ciifndi ɗum, nde momtata kala paltoor to bannge leñol, kala ceerndugol leƴƴi walla Apartaayd, e daranaade ɓamtude paamondiral hakkunde denndaangal leƴƴi.
Ina wiyaa e udditirde Nanondiral ngal : « Nder ngalɗoo Nanondiral, konngol “paltoor leƴƴi” joopii ko kala ceerndugol, ɗawgol, deɗɗugol walla ɓurnugol tuugingol e edda leñol, noordi (goobu), jibinannde, iwdi ngenndi maa leñol, tawi faandaare mum ko firtude walla haɗde keɓtingol, maa naftoragol walla gollaloragol, nder ngonka potal, hakkeeji aadee kam e wellitaare worworde to bannge politik, faggudu, renndo e pinal walla e faanu nguurndam renndo baawɗo wonde kala. » (taƴre 1 kuulal gadanal).


text:
UNESCO, hono njuɓɓudi Fedde Ngenndiije Dentuɗe kalfinaandi ko faati e nehdi e jaŋde e siyaas e pinal toɗɗanaama ñalnde aljumaa 13 oktoobar 2017 hooreejo keso, hono debbo faraysenaajo biyeteeɗo Audrey Azouley, meeɗnooɗo wonde jaagorgal Pinal nde François Hollande ardii Farayse ndee. Kanko Audrey o lomtotoo ko debbo bilgaarinaajo hono Irina Bokova gardinooɗo njuɓɓudi ndii duuɓi 4 jooni.
UNESCO ko njuɓɓudi karalleeri Fedde ngenndiije dentuɗe cosaandi ñalnde 16 noowammbar 1945, caggal bonanndeeji e warhooreeji wolde adunaare ɗiɗmere. Faandaare Unesco ko « wallitde ñiiɓnude jam e kisal tawa ina tiiɗtina, rewrude e e nehdi e jaŋde e ganndal e pinal, gollondiral leyɗeele ngam tabitinde kormagol ñuunɗal kuuɓtodinngol, kormagol laabi sariya kam e jojjanɗe aadee e wellitaare worworde wonande yimɓe fof, ko aldaa e paltoor leñol, maa njogoram, maa ɗemngal walla dewal, kormagol ngol Piɓondiral Fedde Ngenndiije heɓtinani denndaangal leƴƴi. »
Toɗɗegol Audrey Azouley noon hawri ko e jaltugol Israayiil e Dental dowlaaji Amerik njuɓɓudi ndii. Ɗee leyɗeele ɗiɗi ina njooɓtorii njuɓɓudi ndii ‘’añde Israayiil’’. Amerik habri jaltugol njuɓɓudi ndii ko ñalnde 12 oktoobar. E no ndi wiyri « ndee feere ko miijaande no feewi, tee ende feeñnini ngoƴa Dental dowlaaji Amerik wonande joowondiral ñamaale piye e nder Unesco, jojjugol mbayliigu luggu njuɓɓudi ndii, kam e heedi-heedaaji keewɗi luulndiiɗi Israayiil ». Amerik ko ko yownoo nii piye mum e Unesco gila 2011 caggal nde Palestiin yaɓaa e njuɓɓudi hee, tee ndi meeɗiino yaltude ndi hakkunde 1984 e 2003. Israayiil to bannge mum wiyi ko Amerik waɗii ko haani, tee ɗumɗoo ko fuɗɗoode yonta keso « ɗo kala baɗɗo paltoor feewde e Israayiil yiytata golle mum ko neeɓaani ». Paltoor joopaaɗo oo noon ko pellitgol Unesco waɗtude Al Khaliil (Hebron) e ngaluuji winndereeji, jeyi Palestiin. Ko ɗuum addannoo Israayiil laawaade haa usti piye mum e UNESCO laawol mum nayaɓol e ndee hitaande wootere. Emmanuel Nashon, winndiino oon sahaa e enternet wonde « daartol paayodinngol ɓesngu yahuud en fuɗɗorii ko Hebron. Penaale Unesco e penaale daartol mbaawaa ɗum waylude.»
Ɗum noon eɗen mbaawi wiyde wonde Audrey Azouley ina jogii golle !
Bookara Aamadu Bah


text:
Tagofeere Meerkuur ɓuri tagopeeje ɗe fof ɓadtaade naange.
Ngoɗɗeeki hakkunde meerkuur e naange. Hakkunde Meerkuur e Naange ko 57 910 000 km. Mawneeki. E nder tagopeeje, kayre fof ɓuri famɗude : nde ɓuri lewru mawnude ko seeɗa. Wuddowol mayre ko 2 439 km (wuddowol noon, eɗen nganndi ko ngoɗɗeeki tuggude hakkunde mbeɗu, haa hawngo mbeɗu.
Tagofeere Meerkuur ɓuri tagopeeje ɗe fof ɓadtaade naange.
Ngoɗɗeeki hakkunde meerkuur e naange. Hakkunde Meerkuur e Naange ko 57 910 000 km. Mawneeki. E nder tagopeeje, kayre fof ɓuri famɗude : nde ɓuri lewru mawnude ko seeɗa. Wuddowol mayre ko 2 439 km (wuddowol noon, eɗen nganndi ko ngoɗɗeeki tuggude hakkunde mbeɗu, haa hawngo mbeɗu.
Walla, ndeen so yimɓe ena peewna cuuɗi, ko leggal keewnoo ñiɓde ɗo jaalal foti daraade ɗo, ɓoggol haɓɓee e maggal, goɗɗo fooɗa ɓoggol ngol haa ngol fortoo, wona e taaraade leggal ñiɓangal ngal, ena diidira seɓet ɓoggol ngol diidol ɗo lemlemol suudu ngol foti rewneede. Wuddowol noon, ko ngoɗɗeeki hakkunde leggal ñiɓangal ngal (jaalal ngal) e diidol ngol (lemlemol suudu ngol). Ko nii paamirten hol ko woni wudduwol e nder ndeeɗoo deftere.
Kala nde kaal-ɗen e wudduwol e deftere nde, paamiree ɗum nii.
Njuuteeki ñalawma gooto to tagofeere Meerkuur ko 58 ñalawma men. Ɗum firtata ko ñalawma gooto to tagofeere Meerkuur, tuggi tan subaka haa subaka arta, walla kikiiɗe haa kikiiɗe arta, maa abbo e lebbi men ɗiɗi. So naange fuɗii e dow mayre nde fuɗtoyta janngo, yolnde wonnde hakkunde ɗoon nde, ma abbo lebbi men ɗiɗi (Hakkunde subaka hannde e subaka janngo e dow mayre, ma abbo lebbi ɗiɗi men.
Ndeke toon welaani hoorde! Waɗi noon ko yiiloo-banngoo mayre ena leeli no feewi.
Hitaande e dow Meerkuur, ko 88 balɗe men. Ndeke hitaande e dow Meerkuur ma ɗes fotde e lebbi men tati. Sabu ɓadtaade nde naange, yiyde tagofeeremeerkuur ena tiiɗi. Meerkuur alaa henndu e nder weeyo mum. Nguleeki to dow Meerkuur so tawii ko ñalawma, ma fot e 430° (degereeji 430), ena sowoo nguleeki ndiyam pasɗam ko ɓuri laabi nayi. (Nguleeki ndiyam pasoɗam ko 100° tan)! Jemma noon, ɓuuɓol ena heewa toon haa ara e usto 170° (-170°). Nde kaal-ɗen ko fayti e ɓuuɓol fof, ƴewee yerondirde ɗum e ɓuuɓol ndiyam penndiɗam : ndiyam laaɓɗam heewi fenndaade ko ma ɓuuɓol mum telloo ha limre hay huunde (0°)! Ɗo noon ko usto limoore, e ɗum ɓuri ndiyam penndiɗam ɓuuɓde laabi 170! Meerkuur alaa lewru (yowitiinde)
- Fiyaaku tagofeere Wenus (“Hoodere” Jaayre)
Ngoɗɗeeki hakkunde Wenus e naange ko 108 210 000 km.
Mawneeki: wuddowol “Hoodere” jaayre ko 6 050 km (ciftoren wuddowol leydi ko 6 378km). Ndeke tagofeere Wenus, hono hoodere jaayre, kañum e leydi ɗesi fotde mawnugol. Hoodere jaayre ena jogii kaawisaaji.
Njuuteeki ñalawma gooto to tagofeere Wenus (dow “hoodere” jaayre) ma fot e 243 ñalawmaaji men ! Ma ɗum won ndeke lebbi men 8 ! Ñalawma gooto toon ma won lebbi men 8. Etee to dow hoodere jaayre naange fuɗirta ko hirnaange so ɗum ƴeewdaama e tagofeere men Leydi. Saabii ɗuum, ko so ende waɗa yiiloo-banngoo, nde yiilortoo ko fuɗnaange nde faarna hirnaange mayre. Hade men ɓennude ƴeewen faamde ɗoo seeɗa.
Oɗon nganndi, so on njaggii kewal oɗon motta moti, so oɗon mottira junngo ñaamo e so oɗon mottira junngo nano, kewal ngal so ena yiiloo ɗum jiidataa no yahrata. So junngo ñaamo mottii, junngo nano weñcitat mottol ngol. No moti o yiilortoo bannge ñaamo nii, wonaa noon o yiilortoo bannge nano. Jooni kewe e motiiji keewaani e diiwaan men o, kono ndeen kam eɗi ngoodi sahaa fof. Ƴeften yeru dennde. Njaggee e lamol dennde, mottee ngol; ma on njiy, so on mottirii junngo ñaamo, on mottirii kadi nano, dennde nde no yiilortoo nii wonataa gootum.
Leydi so ena waɗa yiloo-banngoo e hoyre mum no moti nii, fuɗɗirtoo ko hirnaange faarna fuɗnaange. Ko ɗum waɗi cikkaten ko naange yahata ena ummoo fuɗnaange ena faya hirnaange, tawi noon ko leydi ndi yiilotoo no moti nii, ummina hirnaange mum faarna fuɗnaange. Mi hokka on yeru: So aɗa joli e Oto, tawa Oto o ena doga doole, so yimɓe e leɗɗe walla jawdi ena ndarii sara laawol ngol (sara kallu o) tawa ko yeeso oto o ɓe keedti, so aɗa ndaara ɓe, cikkata ko kamɓe ndiiranta oto o, njiya leɗɗe dariiɗe ena mbirtoo oto o eɗe payi caggal. Aɗa anndi kam lekki ndariiki ɓosataa, kono e gite ma, njiyataa ko casɗe ena mbirto ma. Ko hono noon-ne cikkirten ko naange nge ummotoo fuɗnaange ena faya hirnaange tawi noon ko leydi ndi yirlotoo e nder weeyo no moti yirlirtoo nii, walla no dennde tallortoo nii, ummina bannge mum hirnaange faarna fuɗnaange!
Tagofeere Wenus ndee noon (“hoodere jaayre”), jirlagol mum weñciti. Ko ɗum waɗi naange fuɗirta toon ko wonani en hirnaange ko. Oɗon nganndi so a dariima a huccitii rewo, junngo ma ñaamo heedtata ko fuɗnaange, nano ngo heedta hirnaange. To hoodere jaayre, so a dariima a huccitii rewo mayre, junngo ma ñaamo heedtata ko hirnaange nano ngo heedta fuɗnaange (wayata ko aɗa woni e leydi aɗa hucciti worgo nii). So en ndaɓɓiɗiniima tan, jirlagol leydi ko ko weñtondiri e jirlagol Wenus. Bannge njaggir-ɗen hirnaange o, ko oon bannge naange fuɗirta to tagofeere “hoodere Jaayre” (Wenus). Kaawisaaji goɗɗi ena ngoodi to hoodere jaayre : njaaweeki yiiloo-banngoo mayre e njaaweeki ki leydi taardotoo naange poti. Ko ɗum waɗi ko bannge gooto tan e tagofeere hoodere jaayre enen leydiyankooɓe mbaaw-ɗen yiyde. Hol ko saabii ɗuum? Hay gooto tawo anndaa! Hitaande e dow Wenus, ko balɗe men 224, ndeke hitaande e dow Wenus ko hedde lebbi men 7.
- Weeyaango “Hoodere” jaayre
Caggal nde Riisnaaɓe e Ameriknaaɓe nuldi toon laaɗe, duule tawaama toon. Kono duule ɗe ngaadoraaki no duule men ɗe nii. Duule men, ko dental, (walla renndo) cuurki ndiyam, walla fenndo ndiyam. Ko deental mbaadon walla toɓɓon ndiyam, walla kadi toɓɓon ndiyam penndiɗam.
To hoodere jaayre to noon, yimɓe nganndaa hol ko renndi toon haa wonti duule, kono ena anndaa kam wonaa ndiyam. Won wiyooɓe ko lammo silferik (asiid sulferik: haawnaaki eɗen mbaawi lomtinde konngol tuubakooɓe asiid ngol, konngol men pulaar (fulfulde) ko lammi (lammo); eɗen mbaawi kadi huutoraade asiid silferik sabu ko konngol nganndal denndangol).
- Gaas weeyo ngo
Ko fayti e gaas weeyo hoodere jaayre, ko ɓetaa toon ko, e nder 100 fof, 97 tawetee ko gaas ƴulɓe (cuurki ƴulɓe ki yiyotaako e gite kono ena ɓetoroo kaɓirɗe). Ooɗoo gaas ko gaas bonɗo sabu omo faɗɗina, omo wara. Ooɗo gaas bonɗo ena hebbinaa jooni e dow tagofeere men Leydi ndi. Sabii ɗum ko cumuuji, otooji, laaɗe diwooje, cuurki isinaaji ekn. Ooɗo gaas ena wara, sabu so neɗɗo waɗii cuuraay mum e dow ƴulɓe e nder suudu, udii suudu ndu, uddii beɗorɗe ɗe (“pallanteeje” ɗe), tawi alaa fof ɗo henndu naatirta, so o leliima o ɗaaniima, so o reenaaki o finata! (O finataa nii, tawde o reenaaki!). Ko ooɗoo gaas ɓuri heewde e dow ko mbiyaten hoodere jaayre ko (hono tagofeere Wenus).
Gaas Asot e gaas ndiyameejo ena tawee toon kono ena pamɗi no feewi, ko ɗum waɗi neɗɗo waawaa toon foofde. Paamen ɗo kadi, so wiyaama gaas ndiyameejo ena toon, ɗum firtaani ndiyam ena toon; sabu ndiyam woodata tan ko maa gabbe gaas ndiyameejo e gabbe gaas nafnguurndam ndennda: H2O gabbe ɗiɗi gaas ndiyameejo e abbere gaas nafnguurndam. (atomaaji 2 gaas ndiyameejo e atom gaas nafngurndam). En mbiyiino gaas ndiyameejo ena wiyee “hidoroseen”, gaas nafnguurndam ena wiyee “oksiseen”: ɗum ko konnguɗi Ooropnaaɓe, kadi konnguɗi ganndal.
Njaareendi hoodere jaayre, waɗi ko kaaƴe no natal ngal ɗo holliri nii:


text:
Ko ina ɓura 200 bannda, banndaaji jeewte Fedde Ɓamtaare Pulaar yuɓɓintunoo to rajo Muritani tuggude hitaande 1978 haa feebariyee 1990, ina njogori bonirde en so tawii eggaaka, mooftaa e sifaa goɗɗo : oon sifaa woni naatneede e ordinateeruuji.
Ko noon kadi, ko ina ɓura 150 deftere, defte gannde binndaaɗe e Pulaar, binndiraaɗe junngo, ina jogori mooƴirde en, so tawii mbinnditaaka, naatnaa e masiŋaaji.
Ɗum ina ɗaɓɓi kaɓirɗe e ngalu e jot fof. Ko ɗum addani en werlaade ngoo wulaango mbele kala kattanɗo ina wooda ko waɗi heen. Ngam siftinde, yeewtere Fedde Ɓamtaare Pulaar o rajo Muritani jeyaa ko e jeewte ɓurnooɗe waawde heɗeede e jeewte baɗetenooɗe e Rajo Muritani. Alaa fannu mo ɗo ngoppi.
Kala jiɗɗo wallitde, ina waawi jokkondirde e fooyre_bamtaare@yahoo.fr walla fbamtaare_pulaar@yahoo.fr walla waɗa ɗum e konte banke Fooyre Ɓamtaare
Ballal ngal ina waawi wonde kaɓirɗe, ko wayi no « nagraa » (mañetooji nawooji banndaaji ɗi) walla ordinateeruuji, maa « eskaneeruuji (eskaneer), maa kaalis, ekn … Seeɗa alaa, ko barke woodi.


text:
Ngardiin : Caggal yettude Allah Joomiraaɗo jom baawɗe oo, e juulde e Nelaaɗo Muhammadu, eɗen etoo waɗande banndiraaɓe janngiyankooɓe Fooyre, ciimtol siyaara Alhajji Saudu Nuuru Taal (ASNT) 2014.
Ngardiin : Caggal yettude Allah Joomiraaɗo jom baawɗe oo, e juulde e Nelaaɗo Muhammadu, eɗen etoo waɗande banndiraaɓe janngiyankooɓe Fooyre, ciimtol siyaara Alhajji Saudu Nuuru Taal (ASNT) 2014.
Hono no aadoraa gila hitaande 1980, siyaara oo yuɓɓinaama hikka ummaade ñalnde 31 saawiye haa 3 feeburiyee 2014 to Ndakaaru e gardagol Ceerno Basiiru Taal kam e Ceerno Madaani Taal, e dow teddungal Hooreejo leydi Senegaal, Makki Sal kam e Muhammad VI, laamɗo Maruk.
Siyaara hikka oo noon ene teskini no feewi, sabu o hawri ko e geɗe tati teskinɗe :
– Duuɓi 150 caggal birnagol Sayku Umar Fuutiyyu Taal (SUFT), birniiɗo e Haayre Degemmbere to nokku Bañnjagara, to leydi Mali ñande 12 feeburiye 1864
– Duuɓi 150 caggal jibineede Alhajji Saydu Nuuru Taal, jibinaaɗo e hitaande 1864 to Mali, ruttii e joomum ñalnde 25 saawiye 1980 to Ndakaaru
– Duuɓi 100 caggal jibineede Ceerno Muntagaa Taal, jibinaaɗo e hitaande 1914, ruttii e joomum e hitaande 2007
Kono ko ɓuri teskinde e siyaara hikka oo ko yahdude mo e pottital mawngal (colloque international) juɓɓinaangal to galle (Grand Théâtre), ñalawmaaji 1 haa 2 feeburiye 2014 ngam yeewtande yimɓe ɓee nguurndam e golle Sayku Umar Fuutiyyu Taal (SUFT).
Ene teskaa won’de ko ngol woni laawol ɗiɗmol waɗeede jeewte baaɗe nii. Sabu e hitaande 1997, ngam mawninde duuɓi 200 caggal jibineede SUFT (jibinaaɗo e hitaande 1797) to Halwaar, hono ɗumɗoo, waɗanooma.
Yuɓɓini jeewte ɗee ko Fedde wiyeteende Yiɗɓe Sayku Umar, anndiraande « Ahbaab Sayku Umar –احباب الشيخ عمرالفوتي تال », e wallondirde e goomu haralleeɓe gannde renndo, taariik … (comité scientifique) tawi ɗowi golle mum ko porfesoor Sammba Jeŋ jannginoowo to Duɗal Jaaɓi-haaɗtirde mo Seek Anta Joop to Ndakaaru « UCAD ».
Paandaale jeewte ɗee ngonnoo ko anndinde yimɓe ɓee hol gonɗo Sayku Umar Fuutiyyu Taal (SUFT). Heewɓe e men nganndiri mo ko (i) ganndal makko (peeñngal e cuuɗingal – ظاهرو باطن) ; walla (ii) jaambarragal makko sabu fellude mo Diine e ñiiɓnude ɗum e nder jookli Hirnaange Afrik.
Kono neɗɗannkaagal Sayku Umar Taal ene wappitii ɗumɗoo, sabu angal nawori geɗe goɗɗe ɗe keewaani jangteede. Jeewte hikka ɗee noon kollitii wonde SUFT ko (i) ganndo kumpitiiɗo ɗemngal Arab et fannuuji mum, (ii) ko karallo to banngal hare e konuuji, (iii) o haɓii e Tuubakooɓe ngam salaade njiimaandi mum en e Fuuta, (iv) ko o daraninooɗo ngootaagu Afrik et naat-naatondirgol (intégration) leyɗeele Afrik, ekn. Ko ɗeeɗoo gede etoto-ɗen jangtaade ko fayi arde les ɗoo :
1. Bannge ɗemɗiyaagal rewrude e deftere jime wiyeteende « Safiinatu_Sa’aadati سفينة السعادة»
2. La dimension linguistique dans le recueil de poèmes « Safiinatu_Sa’aadati –
Yeewti ndeeɗoo yeewtere ko Aamdu Tijjaani Jallo, jannginoowo Arab to UCAD. O wii wonde Sayku Umar Taal, ko ganndo kumpittiiɗo ɗemngal Arab no feewi, caggal nde o janngi Qur’aana ha o gayni, o rewni heen ganndal kelmeeri (luqa اللغة), celluka (nahwu –النحو ) e (sariyya – الشريعة,) o ƴellitiima e ganndal haala walla sen kaalii arab mbiyen « manɗiq » المنطق (la réthorique), ngalɗoo ganndal ene feccii e pecce tati : (i) al –bayaan (art de l’éloquence – البيان), angal huutoree ngam laaɓtinde ko binndoowo oo yiɗi haalde (ii) al-ma’aanii – –المعانى (art de la sémantique) ngam anndinde konngol kala hol ko firata, (iii) al-badii’ – البديع (figures de styles) ngam sañde haala.
O siftinii wonde Ko ɗeeɗoo gannde kala o huutorii ngam winndude deftere ndeeɗoo. Deftere ndee noon ko yimre nde Sayku Umar winndi ngam jaarde ɓure Nelaaɗo Muhammadu mo manoore e kisal woni e mum oo, e hitaande 1852, e sahaa cagataagal makko timmungal, omo yahra e duuɓi 55, sahaa mo o fiiltii kala gannde e fannuuji. O winndii ndeeɗoo deftere duuɓi 5 ko adii deftre makko wiyeteende « Rimaah » ( الرماح – Les lances ), duuɓi 10 ko adii deftere makko wiyeteende « maa waqa’a » ( ماوقع – Ce qui s’est produit), ngam laɓɓitinde ko kewnoo hakkunde makko e Aamadu mo Aamadu, laamɗo Maasina
3. Al Hajji Umar, karallo ceeɓɗo to banngaangal fannuuji hare
Yeewti ndeeɗoo yeewtere ko Seneraal Mammadu Sek, gardinooɗo konu Senegaal (Gonnooɗo mawɗo konuuji Senegaal, gonɗo jooni e fooftere mum). O waɗi ngooɗoo wiɗto ko sahaa nde o janngata « Ecole de Guerre » to dowla Farayse.
O hollitii wonde ko goonga muuyaande makko arwaniire e waɗde jihaadi oo ko fellude diine ngam ñiiɓnude ɗum e nder hirnaange Afrik, kono noon kadi ɗuum riiwtaani ngenndiyannkaagal makko sabu o tardinii naatgol Tuubakooɓe ɓee e nder Fuuta ko ene tolnoo e duuɓi 20. E ooɗoo bannge ko kannko adii daranaade yo Afrik heɓ hoore mum.
Omo ɗooftinoo sarɗiyeeji hare : E wolde Madiina, gaañiiɗo kala, woni ko gondiiɗo makko walla kaɓdiiɗo makko, safrete haa sella. O haɓataa so wonaa e caliiɗo maslahaa walla kaɓiiɗo mo, yeru hare makko e Aamadu mo Aamadu, laamɗo Maasina
To bannge karallagal hare, o hollitii wonde ko Sayku Umar waɗatnoo koo, ko ɗuum woni ko janngintee hannde e duɗe toowɗe karallaagal golwole (Ecoles de Guerre). Sabu hare kala noddi ko daawe joy : 1. Keblagol, 2. Jettagol e nokku hare ndee, 3. Ɗowgol hare ndee, 4. Ñiiɓgol e nokku oo, 5. Jiilgol walla njiimaandi nokku oo. Ko ɗumɗoo woni ko Sayku Umar waɗatno e sahaa mum.
Hol ko addanii mo wiyeede ko o karallo to bannagl hare:
- Omo huutortonoo hare betel (guerilla) ngam hisnude caggal makko. Sayku Umar ene anndi wonde Tuubakooɓe ɓee njiɗi ko taƴde hakkunde makko e Fuuta Tooro walla Fuuta Jaloŋ, mbele omo natta addoyde toon kaɓirɗe e soofaaji, ko ɗuum waɗi sahaa fof o yana e Tuubakooɓe ɓee, o haɗa ɓe feewnitaade, yeru wolde Madiina : Umar e konu mum mbaɗii ko wiyetee “blocus” walla uddere oo nokku (Fort de Médine) ko ina tolnoo e lebbi tati (gila 20 Abriil haa 19 Sulyee 1857), maa ndunngu ari nde Faidherbe ummii “Saint-Louis”, addi laaɗe e konu ngam faabaade yimɓe mum. Wiɗtiyanke gooto ene wiyee David Robinson seedtiima ɗum e deftere mum “la Guerre Sainte d’Elhadj Oumar”, o wiyi: “Umar huutoriima feere taƴagol (Tuubakooɓe e geɗe mum en), kanko woni gadiiɗo huutoraade peeje “guerilla” ɗe nganndu-ɗaa mballii mo e leeltinde naatgol Tuubakooɓe (e nder Fuuta)”.
- Peeje ɗe o huutortonoo ɗee ko dowrowe, eɗe njahdi e gannde kese ɗee, e banngeeji tati:
– miijo makko wonnoo ko dartinde walla leeltinde naatgol e njiimaandi Tuubakiri e nder Fuuta;
– muuyaale makko ko tati : (i) heptude laamu Tammbaa, waɗta ɗum ñiiɓirde konu makko, tawa kadi o welsindaaki Ɓunndu, nokku mo nganndu-ɗaa ene jokkondira mo e leydi Gambi ngam waawde soodoyde toon kaɓirɗe e conndi; (ii) heɓtude leydi Bammbuk, ɗoon ɗo nganndu-ɗaa omo waawi hesɗitinde konu makko (ƴettude soofaaji kesi); (iii) heɓtude leydi Kaarta e huufde Madiina ngam haɗde Tuubakiri jiimde mayo Senegaal; (iv) heɓtude laamu Segu e laamu Maasina ngam jiimde mayo Niiser e kolaaɗe mum.
– Konuuji e Soofaaji Sayku Umar: Ko heewi e soofaaji Sayku Umar ummii ko Fuuta, sabu e hitaande 1854, Alfaa Ceerno Umar Bayla renndinii kañum tan gooto ujunnaaji tati soofaa jeyaaɓe Fuuta Tooro. Kono leƴƴi hirnaange Afrik ɗii fof (Sénégambie) naatii e konu makko : ene waɗi Jolfuɓe, kaasonkooɓe, wambarankooɓe, ekn. Ɗuum waɗi konu nguu yahii haa tolnii e ujunnaaji sappo soofaa.
Konu nguu feccinoo ko e pecce nay (regiments), mbele ɗowgol maggu ene ɓura newaade: konu Ngenaar, konu Dugasu, konu Bamabugu e konu Tooro. Heen sahaaji so tawii o hulii doole konu makko, omo wallikintonoo laamɓe juulɓe ɓe o naatni e diine Lislaam ko nanndi e Alfa Moolo to Fuladu, walla Maa Ba Jaku, fuutanŋke jooɗinooɗo to Saalum.
Kaɓirde makko ko “kanooji” ɗi o heɓti e konu Farayse walla petelaaji e conndi ɗi o soodatnoo e Engele en to Gammbi. Nde o fooli laamɗo Tammba e hitaande 1852, o dañi jiimde e jeytude oogirɗe kaŋŋe Buure, o rewni heen Bammbuk (1853). Ɗuum waɗi Fuutankooɓe so ina cifoo kaŋŋe ɓurɗo moƴƴyude, mbiyata ko “kaŋŋe Mbuure”.
Ɓurnooɓe lollude e ardiiɓe soofaaji makko ko Alfaa Umar Ceerno Bayla Wan, Alfa Usmaan Soh, Sammba Njaay Baccili, Mammadu Aliw Caam e ko nanndi e ɓeen.
4. Hol ko wonnoo miijo makko politiki ?
Ɗum ko jubbannde e yeewtere Ibadeer Caam, ganndo to banngal Taariik, jannginoowo to UCAD, jeewtuɗo e ngartam darnde Sayku Umar e kala banngeeji (ndeeɗoo yeewtere tan ene waawi wonde winndannde bannge).
O hollitii wonde Sayku Umar joginoo ko miijo sosde dowla islaamiyankeejo e nder Afrik bannge hirnaange, tawa wirdu Tijjaani ina doolni heen, tuggude e leydi “Cap Vert” to bannge hirnaange haa leydi Sudaan to fuɗnaange, gila kadi Faas to Marok, bannge rewo haa leydi Kameruun to bannge worgo. Ɗuum waɗi kannko fuɗɗi naat-naatondiral leyɗeele men, ko wiyetee e Farayse “integration africaine”.
Nde tawnoo muuyaande makko ko leƴƴi Afrik yo ndentu e les njiimaandi dowla gooto, e dow ɗuum eɗen mbaawi wiyde ko kanko fuɗɗi haalde ngootaagu Afirik.
Ngenndiyannkaagal makko addanii mo haɓtaade Tuubakooɓe e dartinde walla leeltinde jiimgol mum en leyɗeele men ɗee. Dartagol makko, walla kaɓtagol makko ɓeeɗoo yahii ko ina abboo e duuɓi 20. E ooɗoo bannge ko kannko adii daranaade yoo Afrik heɓ hoore mum.
Tonngi ɗum ko Ceerno Moktaar LAM


text:
He jonte jawtuɗe ɗee duketenoo he
“reseaux
sociaux” facebook e
dingire whatsapp ɗee ko Air Senegaal, kompañi laaɗe diwooje
Senegal keso o saliima ɓeydude ɗemngal pulaar e ɗemɗe ɗe
huwtortoo ngam habrondirde e kiliyaneeɓe mum. He ndee ɗoo yontere
ne duketee koko waɗi to Duɗal Ceerno Sileymaan Baal to Geejawaay
ko, he saanga uddugol yontere ɗemɗe ngenndiije Senegaal.
jokku taro
Like this:
Like Loading...
Sammba Jabare Sammbu ko ciftinatnooɗo
Senegaal hanki mum. Hanki binndaaɗo he jimɗi awluɓe e gaaaci
wammbaa. Hanki ngootaagu pinal e daartol haa ɓuri teeŋtude hakkunde
Haalpulaar en e Jolfuɓe.
jokku taro
Like this:
Like Loading...
Winnditaade daartol Senegaal ngam
rimɗitin’de hakkillaaji ɓiyɓe leydi ndii, ko ɗuum woni fayndaare
goomu daartiyankeeɓe wittooɓe umminɓe eɓɓaande ngam winnditaade
daartol Senegaal kuuɓnungol ngol ene tijja maa won noogaas e joy(25)
tummbitere .
Jokku Taro
Like this:
Like Loading...
Salaade Pulaar/Fulfulde jeyee he nder ɗemɗe gollorɗe Air Senegaal, gaa-ga jojjannde Fulɓe yoolaande he nder kuwtorogal ngal leydi fof renndi, ene waɗi kadi yiyannde fagguduyankoore to bannge njulaagu e njeeñcudi. He nder kuule njulaagu wiyaa ko coodoowo ko laamɗo, ɗuum firti jeeyoowo ene foti waɗde kala ko ene weltina kiliyaan mum, wonaa tan mbele haa o sooda laawol gootol, kono mbele kadi omo sooda o soodta.
JOKKU Taro
Like this:
Like Loading...
Air Senegaal, Mettere ɗanniyankeeɓe
Fulɓe e Noddaadu Yoga e yimɓe wonnde yoo ɗanniyankeeɓe Fulɓe
Njow juuɗe mum en he Ndiwoowa Senegaal.
Jokku Taro
Like this:
Like Loading...
Kuule Laamu Ngenndi Senegaal ngam Wallitde he Ɓamtaare Ɗemngal Ngenndiyeewal Pulaar
Fayndaare waɗde ɗemɗe ngenndiyankooje Senegal ɗemɗe pinal, kadi tuugnaade he ɗuum ngam rokkude jaŋde ndee (nehdi) kutorɗe baawɗe jibin’de ngartam nafojam tawa ko jahdu ɗam e kesam-hesaagu e ɓamtaare, ko alaa e sago maa ɗemɗe ɗee mbinndee kadi ɗe naatnee he tippudi jaŋde ndee kanum he kuwtorɗe golle laamu ɗee e kala geɗe nguurndam leydi ndii.
Jokku Taro
Like this:
Like Loading...


text:
Diine ina jeyaa e pine pulaagu ɓooyɗe gila Fulɓe peeñi to dunuyaa faade hannde, ɓe meeɗaani seertude e diine. Ɓe ngadii anndireede ko rewooɓe diine naange, oon ko e diineeji ɓooyɗi jeyaa. Peeñgol makko, ina hoddiree 8000 kitaale ko adii jibineede Isaa.
Jokku taro
Like this:
Like Loading...
He duuɓi jawtuɗi ɗii pelle nodditortooɗe Jihaadyankeeje (Al-Qa’ida e Da’is) mbonni ko heewi e ndonateeri pinal aade to bannge Fuɗnaange-Ɓadiiɗo e Worgo Afrik. Ɓe kelii jumaaji keewɗi, ɓe pusi janaale waliyaaɓe, eglisaaji e defterɗi e jaatiiji (monuments) daartolyankeeji; ɓe nduppi defte e ballifanɗe (manuscrits) keewɗe joginooɗe faayida mawɗo he daartol pinal aade, walla ɓe ngujja ɗum en sabu maɓɓe anndude ko njaru majje en ɓuri tiiɗde hay muudo kaŋŋe.
Jokku taro
Like this:
Like Loading...
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndal Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal Ibraaniyya (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.
jokku taro
Like this:
Like Loading...
Ko ñalnde Mawbaare (Talaata) 1 Mbooy
(Mars) 1977, he saanga beetawe, Koolaaɗo Kuuɓal Fedde Ngootaagu
Afrik garwaniijo o maayi he nder dummbirdu 52 to Camp Boiro,
Konaakiri leydi Lagine (la Guinée).
Duuɓi cappanɗe nay e ɗiɗi (42)
njawtii caggal ko ɗum waɗi, kono sukaaɓe Afriknaaɓe heewɓe
nganndinaaka holi oo ɓiyɗo Pullo, gorko Afriknaajo, kaɓanaaɗo
ngam rokkitde Afrik jeytaare e ndimaagu mum. Hare hakkilantaagal e
ñeeñal nde o sippiraa he nder batuuji winndereyankeeji, ɗi he nder
mum en hay añɓe makko ene keɓtini haayaneede mo konngol e laaɓtude
makko jiyanɗe. Darnde makko he mahde ngootaagu leyɗeele Afrik ngam
haa mbaawa tabitin’de nguun ndimaagu e ndeen jeytaare ko huunde
seedtinnde.
Jokku Taro
Like this:
Like Loading...
Sammba Jabare Sammbu ko ciftinatnooɗo
Senegaal hanki mum. Hanki binndaaɗo he jimɗi awluɓe e gaaaci
wammbaa. Hanki ngootaagu pinal e daartol haa ɓuri teeŋtude hakkunde
Haalpulaar en e Jolfuɓe.
jokku taro
Like this:
Like Loading...
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...


text:
Ɗii duuɓi fof haala jeyi leydi ina heewi. Haa teeŋti noon caggal 1989 nde gure daande maayo keewɗe taccinaa, leyɗe mum en keɓtaa. Ɗuum ina jeyaa hannde e caɗeele artiranooɓe nguuri, so ronkude heɓtude jeyuuji mum en, mbele ndaña no guurdi. Ko wonaa ɗuum koo, gila 2009, laamu ina yiɗi lartuɗe nokkuuji mawɗi daande maayo too, ngam rokkude ɗum joom jawɗeele ummoriiɓe caggal leydi, tawi diisnondiraani e hoɗɓe e ɗiin nokkuuji.
Ɗii duuɓi fof haala jeyi leydi ina heewi. Haa teeŋti noon caggal 1989 nde gure daande maayo keewɗe taccinaa, leyɗe mum en keɓtaa. Ɗuum ina jeyaa hannde e caɗeele artiranooɓe nguuri, so ronkude heɓtude jeyuuji mum en, mbele ndaña no guurdi. Ko wonaa ɗuum koo, gila 2009, laamu ina yiɗi lartuɗe nokkuuji mawɗi daande maayo too, ngam rokkude ɗum joom jawɗeele ummoriiɓe caggal leydi, tawi diisnondiraani e hoɗɓe e ɗiin nokkuuji.
Gaa gaa ɗuum, hoohooɓe laamu heewɓe e jom jawɗeele en muritaninaaɓe ina ndokkaa boowe mawɗe sara gure, e dow jeyi gure walla teelɗuɓe tawi rewaani laawol. Ko ɓuri heen heewde hay hurum gure ɗee ɗaccanaaka, sibu ardiiɓe laamu e ɗiin nokkuuji ko rokkuɓe leydi haa e nder gure, e dow cehe, durirɗe kaalaaka.
E ɗii duuɓi jawtuɗi, fedde jojjanɗe aadee wiyeteende Fonadh ndee, yuɓɓinii golle keewɗe jowitiiɗe heen. Yeru :
– wallitde remooɓe e aynaaɓe dartaade teettugol leyɗe mum en, haa arti noon to Baabaaɓe, Haayre Mbaara, Mbaañ, Ɓoggee, Wul Biroom, Daarel Aafiya, Baarel Barka … to Daar Salaam (30 000 ha ɗi laamu wiynoo ina rokka fedde Sawuudnaare wiyeteende Er-Rajihi);
– ballitgol artiraaɓe ummoriiɓe Senegaal ngam heɓtude leyɗe mum en, haa arti noon e wonɓe e tuddule Tararsa e Barakna e Gorgol e Asaaba (Kankoosa);
– juɓɓingol gollordu ngenndiiru yowitiingu e caɗeele jeyi leydi (kawrital ngam miijaade e geɗe ɗee) e lewru suwee 2014. E nder ɗiin ɗoon ñalɗi wiɗto jooɗiiɗi ñalnde 23 haa 25 suwee 2014 to Otel Tufeyla e Nuwaasoot, geɗe kimmuɗe njeewtaama heen. E wiyde tawtoranooɓe ɓee, hannde, ko ina wona « 200 000 ha ina ndokkaa teelɗuɓe to worgo leydi too, tee tawi ɗooftaaki jojjanɗe wuurɓe e ɗiin nokkuuji, wuurɓe e ndema e ngaynaaka ». Tawi noon e oon sahaa gooto, « rewɓe kam e yimɓe woɗɓe ɗawaaɓe, ina njiɗi dañde leydi ko nguurdi ina ndonki ». « Woon e gure nattii dañde hay ɗo ubbi maayɓe mum en. Goɗɗe nattii dañde ɗo ndurni jawdi mum en, hay lappi faade ladde nattii woodde. » Taccinanooɓe 1989 heewɓe, « artiranooɓe ummoraade Senegaal haa hannde ina padi e rokkiteede leyɗe mum en ndema ». « Yimɓe ɓe laamu hoɗnunoo e daande maayo hee e kitaale 89, walla telliiɓe ngam abbaade keccol, ina ɗaminii rokkeede leydi ».
Ko ina wona lebbi 5 hannde, Fooyre Ɓamtaare ina yaltina heen binndanɗe keewɗe, ngam wallitde faamamuya caɗeele jotondirɗe e jeyi leydi. Woɗɓe kadi (pelle e teelɗuɓe) njuɓɓinii jeewte keewɗe e dumunna jawtuɗo oo, paatuɗe heen. Ellee ɗum wayi ko no ummannde nii. Jeyaaɓe e ɗiin nokkuuji, kam e pelle daraniiɗe jojjanɗe aadee, e pelle politik e teelɗuɓe ceeraani e suurtude ɗum e ɗaɓɓirde laamu ñawndude ɗee caɗeele joopiiɗe nguurndam e goodal yimɓe, haa teeŋti noon e hoɗɓe daande maayo ɓee.
Ko e nder ɗuum fedde wiyeteende Kawtal ngam Ƴellitaare winndi kalifu geɗe nder leydi ɓataake ñalnde 25 oktoobar 2014, ngam habrude ɗum ina yuɓɓina seppo « hirjino e nehdi yowitiingo e ɓamtaare nokkuure (doosɗe ngaynaaka, doosɗe sato, sariyaaji jeyi leydi) ». Ɓe ɗaɓɓiri ɗum « yo tintin jooɗaniiɓe laamu to Ɓoggee, Baarel-Barka, Likseyba, Teekaan, Jidrel-Mohgen, e Rooso » mbele kadi lamu nguu ina ƴetta peeje kisal jojjuɗe. Ɓe cifii heen ɗo lappol ngol rewata : Ɓoggee-Rooso : nokkuuji gonɗi e laawol. Miitiŋ to Rooso. Ummagol Ɓoggee : ñalnde 07 noowammbar 2014 ; jettagol Rooso ñalnde 11 noowammbar 2014. Waaliiji Barakna e Tararsa e haakemaaji Ɓoggee e Rooso e mawɓe ronndismaaji Darel Barka e Likseyba e Teekaan e Jidr el Mohgen neldaa tumbitte ɓataake oo.
Ñalnde 7 noowammbar, goomu kumpital fedde IRA yaltini bayyinaango wonde ina yuɓɓina, tuggi aljumaa 7 noowammbar lappol kaɓotoongol njiyaagu njotondirngu e leydi, tuggi Ɓoggee haa Rooso. Mbele kañum e seppo Kawtal ngoo, ko seppo wooto ?
Ko waawnoo heen wonde fof, ñalnde 10/11/2014, guwerneer Tararsa, hono Iselmu wul Siidi (gonnooɗo mawɗo rondismaa Jidrel Mohgen e hitaande 1989) winndi Kawtal ɓataake, ngam tintinde ɗum wonde seppo ngoo ko haɗaango sibu, e wiyde mum « ɗooftaaki sarɗiiji katojinaaɗi ngam juɓɓingol mum », ina winndi heen « Oɗon kaɗaa jokkude ngoo seppo e nder wilaaya Tararsa ». « Kala golle ɗe ɗooftaake ndee yamiroore ina waawi addande joom mum en faweede kuuge joopaaɗe e sariya ».
Nii woni ndeen seppo ngoo arii haa heddii kiloo gooto hakkunde mum e Rooso sanndarmori lappi e maɓɓe gerenaatuuji. Biraam wul Daa wul Abeydi (mawɗo IRA) e Barahiim Kaliil e Jibi Soh (mawɗo Kawtal) nanngaa heen, caggal ɗum paanaa kasoo Rooso. Caggal ɗuum Jibi Soh e gooto e ardiiɓe IRA ngoppaa. E ooɗoo sahaa mo mbinndaten, (ñalnde alet 23-11-2014) ɓe ngoni tawo ko e kasoo.
Muttaar


text:
Bindol: Surajo Teete
Fulɓe Woynaaɓe aynooɓe na’i maɓɓe to diiwal Ondo, hokkaama asaweere woore, ɓe accida diiwal ngal. Haala fartuki Fulɓe woynaaɓe ɓen anndinaama, nder anndinoore nde ngomnaajo diiwal ngal, Rotimi Akeredolu, winndi, to jaaynjaaynde Twitter maako. Nden kadi o hokki taadiiɓe diiwal ngal umroore, dow, ɓe tabitina haala mako kan ka tokkaama.
Ngomnaajo on ni, wi’ii, woynaaɓe ɓen e tuumiree wujjuki yimɓe ngam ɓe dokkee ceede. Nden kadi ladduɗe to ɓe durata na’i maɓɓe ɗin, ɗon nanngaaɓe ɓen suuɗete, to ɓe nanngowaama. O wi’i, sabu non, o hokkii woynaaɓe ɓen gila hannde 18ɓre lewru ndu’u ndu Siilo, yaaki asaweere woore, dow kala gaynaako fuu taa tawee e ladduɗe diiwal maako.
Fulɓe woynaaɓe ni, nder duuɓi ɗi’i e yi’ida e saɗirmaaji ɗuuɗɗi. Wujjaneeki na’i, wujjaneeki yimɓe, toonyeeki, e nyamaneeki neɗɗaaku, nyamaneeki njawdi, ɓalwinaneeki innde, e kadi hidinki-ɓe ki ngomnati lesdi ndi’i waɗi. To walaa diiwal gootal jaɓɓiingal Fulɓe, jannginaɓe, nden mbotoo njawdi maɓɓe. To ɓe njahi fuu gila fommbinaare haa woylaare leydi ndin, to ɓe ɓuri mantoraaki, ɓe kisaayi.
FULƁE WOYNAAƁE HOKKAAMA ASAWEERE WOORE ƁE ACCIDA LADDUƊE DIIWAL ONDO
Bindol: Surajo Teete


text:
Ndimaagu
Ndimaagu Fulɓe no yiɗaa, ina fooɗanee ina haɓanee. Pullo ina fottani hoore mum ndimaagu haa seettanaa e nder leydi Mali hee. To Fuutaaji: Senegal, Moritani, Ginee, na nganndiraa harameeji jeeɗiɗi.
Ko woowi ina anndaa so wonii e maɓɓe biiɗo "Harameeji am jeeɗiɗi", haalii goonga. Ko firtata harameeji jeeɗiɗi to ɗi kaaletee too? Kanji jeeɗiɗi ɗii eɗi ni:
- Mi fenataa.
- Mi hunnataa.
- Mi toonyataa.
- Mi wujjataa.
- Mi janfotaako.
- Mi woofataa.
- Mi taƴataa enɗam.
Ɗii karminaaɗi waɗeeɗe no kuuriranoo? Ko adan, Fulɓe ngollanno jamma e nyalawma. ɓe nyaamannoo ko seeɗa. Ɓe keddoroo ko yonata ɓe. Hakkillaaji maɓɓe ngarta, kooloo e waawande katojinal maɓɓe.
ɓe ndeeniri ndimaagu ngam hulde gacce. ɓe kaalataa, ɓe mbaɗataa ko hersinii. ɓe ngoɗɗitii ndeereeru e ngaameela.
Ko yawde ko danyi maa waasde lonngere wuurnoore. Ko o jonndiniiɗo jiɗniiɗo ngam ko nafoowo o lorlataa. Dimo na wondi e needi moƴƴiri.
Ndeen soklinannoo neɗɗo ko nyaamde, koltu e hoɗorde na newinoo.